Itoizko lurrikarak – Katu saldoa\niagirre | 2008-09-21\nAgoitzen atzo lau lurrikara somatu ziren. Biziena, 2.4 magnitudekoa, 18:10etan jazo zen. Itoizko urtegia bete zutenetik ehunka lurrikara erregistratu dira. Batzuen ustez, urtegiak eragindako sismizitatearen aurrean gaude.\nZer da urtegiak eragindako sismizitatea? Fenomeno arraroa da. Mundu osoan 45.000 urtegi handi daude, eta hauetatik 70tan bakarrik somatu da urtegiak eragindako sismizitatea. Bi eragile nagusiak ditu sismizitate hau:\nUrtegiko garaiera: 100 m baino altuagoak diren urtegietan jazotzen da gehienetan, baina txikiagoetan ere bai noizbehinka.\nGeruzako faila: aurrez zegoen faila baten gainean eraikitzen direnean eragin dezakete sismizitatea. Tamalez, faila horiek non dauden ez dakigu ondoegi.\nUrtegiak failari bi eratan eragiten dio. Alde batetik, urtegiko urak duen pisuaren indarrez, eta bestetik ura bera, arrakaletan behera iragazita, labaingarri suertatzen delako failan dauden harrien artean, indar tektonikoak askatuz.\nUrtegiek eragindako lurrikara batzuk oso hilgarriak izan dira. Adibidez, indartsuena, 1967ko abenduaren 11ean Indiako Koynanagar herrian jazo zen, Maharashtra herrialdean. Lurrikarak, 6.3 magnitudekoa, herria suntsitu zuen, 180 hildako eraginda. Konya urtegia bete eta gero gertatu zen. Hondamendi okerrena, aldiz, askoz gertuago jazo zen. Vajont-eko ibarrean, Italian, oso urtegi garaia eraki zuten. Bere garaian, munduko altuena. 1963ko urriaren 9, aurreko hilabetean 60 lurrikara somatu eta gero, gaueko 22:39tan ezkerreko mazelatik 270 milioi m3 harri eta lur askatu ziren, 110ko abiaduran uretarantz eroriz. Masa handi honek 100 m baino altuago zen uhina altxatu zuen, eta azken hau ibarrean behera amildu zen. Longarone herria eta aldameneko herriskak birrindu zituen. Longaronen udaletxea eta atzean zuen postetxea bakarrik geratu ziren zutik. Olatu erraldoiak (50 milioi m3 ur) 2000 hildako eragin zituen, udalaren biztanleriaren erdia. Eragin zuen haizearen indarrez ere sortu zituen kalteak. Megatsunami bat izan zen mendi artean.\nNire uste apalean, Itoizko urtegiak sismizitatea eragiten du. Horregatik prestatu da larrialdi plana, eta honen beldur mazeletan kaptadoreak kokatu dira.\nIrudiotan Vajonteko hondamendia eta Agoitzen gerta litekeena kontipara ditzakegu.\nPosted in gizarte-sareak | Tagged arriskua, hondamendiak, ingeniaritza, urtegiak


Herri Ondarea :: Txirlak\nOin txirlerak dagoz, beharrik ez daukienak beste leku baten. Gizarte-segurantza pagau eta urritik martira arte dediketan dira txirlak atrapetan. Gero kumeak egiten dabezanean, galazota egoten da. Bertakoak txirlarik onenak dira, txirla eleganteak. Margolak be badagoz, baina txirlea fina eta elegantea da, gozoa, fina.\nTxirlak erraz atrapetan dira, begira. Paseetan, behe ganera begira joan eta begi txikitxu bi ikusiko dira; guk daukaguzan begien modukoak. Bi alkarren ondoan, behearen ganean. Atxur txikitxua bota, eta trak!\nBeti ez dira egoten, baina itsasoa garbi dagoanean eta denporea garbi dagoanean klaru-klaru, edozeinek daki atrapetan.\nAntxina danak joaten ziran txirlak atrapetan, herri guztia. Lekukoa berau be joaten zan txirlak jateko ganea eukanean. Botak ipini, horra behera joan eta atrapau. Txirlak atrapetako balde txikitxu bat eta atxur txikitxu bat behar ziran.


Maider Zabalegik Bidean disko berria aurkeztu du\nMaider Zabaldegik bere bigarren diskoa aurkeztu du, Bidean izenburupean. Orain arte Maider izenarekin sinatu izan du, baina 2019tik aurrera Maider Zabalegi izango da izen artistikoa. Disko hau azken bi urte hauetan abeslariak bizitako esperientzien eta hausnarketen isla dela adierazi du. Bederatzi kantez osatutako disko honen estilo nagusia pop-rocka da, baina, americar folk, balada, rock eta country ukituak ere baditu. Gorka Urra, Urbil Artola, Maria Soriazu, Karlos Aranzegi eta Santi Romano izango dira Maiderren taula gaineko kideak. diskoan beste artista batzuren laguntza eta kolaborazioak izan ditu. Bestalde, letrei dagokionez hainbat gai erakutsi ditu; Onartu du maitasunari asko abesten diola, baina, berarentzat maitasuna anitza da, errefuxiatuen inguruan kantu bat badu, motxiladun haurren inguruko beste bat, minbiziari buruz, heriotzari buruz, azkenean edonork hausnartzen dituen gaiak kantura ekarri dituela adierazi du Maider Zabalegi musikariak.


Etxeberria lehengusuek garaipena berretsi dute - Goierriko Hitza : Goierriko Hitza\nOrdiziako Santa Ana festetan pala jaialdia antolatu ohi du Oiangu Pilota Elkarteak. Aurten herriko festarik ez, baina pala jaialdia bueltan da, iaz bertan behera geratu ostean. Larunbatean izan zen, Beti Alai pilotalekuan.\nTaldeko gaztetxoen erakustaldiarekin hasi zen pala festa; denera lau bikote aritu ziren. Finaleko partidan garaipena Harri Goñi eta Luken Galparsorentzat izan zen, Gari Galparsorori eta Jon Lermari 20-13 gailendu ostean. Ondoren, kadete mailakoen partida jokatu zen, eta garaipena Danel eta Aratzentzat, 30-21 irabazi baitzuten Ibai eta Markelen kontra.\nJaialdiko partida nagusia, XVII. Pala Gomazko Txapelketa Herrikoiaren final handia, 19:00ak pasata hasi zen. Kamiseta gorriarekin, 2019 urteko tituluaren jabeak, Etxeberria lehengusuak; kamiseta urdinarekin berriz, azken orduko aldaketa bat medio, Egoitz Iztueta eta Asier Unanue. Hasiera batean Iñigo Aierberekin osatu behar zuen bikotea Iztuetak, baina Aierbe bajan dago eta, Unanuek ordezkatu zuen. Iztueta-Unanue bikoa, bost aldiz txapeldun izan da txapelketa honetan.\nNahiz eta pilotari federatuak ez izan, maila tekniko oso altua erakutsi zuten salbuespenik gabe. Partida erdirarte markagailua nahiko parean izan zen, baina erditik aurrera Etxeberriatarrak nagusitu ziren, 25-13 irabazi zuten.


Ekonomia - Page #82\n2012 Urtarrila 20\nBere eskentza hobeki ezagütaraztea eta egoilearen heina bikoiztea dira, Nathalie Lagréou Irabarneko gaztelüko züzendari berriak finkatü dütüan helbürüak. Hiru urteen barne hortara heltzeko, jauregiaren webgünea freskatzen ari da eta partaidetzak txerkatzen dütü, turisma saileko ofizialeekin, inganio zentroekin eta enpresa mündüarekin. Erran deikünaz, jauregiaren püntü ahülena da, ez dela aski jakinik gaztelüaren eskentza zabala. Mauleko Herriko-Etxeak egin dütüan obraz geroztik, 130 ohe dütü gaztelüak. Jenteak bederazkan, biazkan eta talde ttipi edo handietan errezibitzen ahal dütü. 150 lekütako jan gela bat ere badü eta seminarioen antolatzeko ere behar diren gelak eta beste. Üngüramenari lotürik inganioak ere proposatzen dütü. Irabarneko jauregiak 7 jente enplegatzen dütü.\nEntzün Nathalie Lagréou, Irabarneko jauregiko züzendari berria :\nPierre Suhescun, Bildozeko aüzapeza izan da "Mauleko Komerxanten Batarzünak" antolatü düan zozketan otoaren irabazlea. Urtarilaren 19ean egin da tirajea eta mementoko 12 sari partekatürik izan dira. Beste irabazleak dira : 1000 euroko erosgei bat : Annie Arostegi Laplace ; Ber saria : Solange Iroulart ; 500 euroko erosgei bat : Marie Rose Ascos ; Ber saria : Colette Mugurdoy eta 200 euroko erosgei bat irabazi düe : Yacine Rezki, Louis Iratchet, Denis Barbe-Labarthe, Idiart anderea, Celina Bidalun, Pierre Elkegaray, eta Carine Lahirigoienek.\nEntzün Jean-Bernard Perez "Mauleko Komerxanten Batarzünako" bürüa :\n2012 Urtarrila 09\nEtxeko puxka zaharren arrabaliatzeko, gaüzen pausatzeko eta saltzeko güne berri bat sortü da Maulen. Igaran abentüaz geroztik zabaltü da Peko Arrüan eta «Dépôt Vente» maneran ibilten da. Müble zahar, ontzi, arropa, edo müsika entzüteko ala filmen ikusteko bigerren esküko tresneriak edireiten ahal dira prezio hoberenean. Kalitatezko puxkak baizik ez dütüe honartzen. Prezioa saltzale eta günearen jabearen artean finkatzen da eta % 10eko komizione bat hartzen dü saltegiaren joanarazleak. Zerbait salgei üzteko edo erosteko, iragan zitee Mauleko Peko Arrüan, leheneko Etxebar bedeziaren etxearen ondoan den saltegi berri hortan.\nEntzün Jean-Louis Couvert "Dépôt-vente" saltegiaren jabea :\n12000 sogiletara heltü dira bigerren sasu hontan Santa-Graziko Lavernan. Bijitalarien % 80a frantsesak balinbadira baratzen den % 20a espainolak direla deioie, horietarik haboroenak eüskaldünak dira. Haien bijitak preziatürik dira hebenko bakantza sasuetarik kanpo agitzen beita. Bestalde, elhür güti izatez negüko sasu hatsarre hontan San Martiko eta Iratiko lerragüneetan ziren jenteak hüllantü dira Lavernaren bijitatzera. Karbe honen zabaltzea pübliko zabal bati, baikor izan da herriko ostalerentako, batez ere egüerdiko bazkarientako. Bijitalari eta espeologoen arteko bizitzan izigarri ontsa doa eta turistentzat gaüza bat haboro bilakatzen da bijitetan. Ürrentzeko, bi urte horietan bidexkaren azkartzen ari dira eta jenteen oharrer ihardesteko gisan, karbearen argitarzüna azkartzeko xedea düe.\nEntzün Aline Elgoyhen Laverna karbeko ardüradüna :\nPierre-François Etxegoyhen ODACEko lehendakari berria\nPierre-François Etxegoyhen da ODACE-eko lehendakari berria. André Berrogain-ek 4 urtez kargü hortan egonik, 2011ko biltzar nausian bere leküa ützi dü. Xiberoko enpresa bürü haboroenak hor ziren Xiberoko ekonomiaren harat honaraten ikusteko. Beste kanbiamenetan, Jean-Pierre Hittaren lan postüa amiñibat kanbiatürik izan da. Herri Alkargoaren konpetentziak geroago eta handiagoak izatez, J.P Hitta denbora erdiz ariko da ekonomia sailan eta beste denbora erdiz ODACE-ean.\nEntzün Pierre-François Etchegoyhen ODACEko lehendakari berria :\n"Izar honaren pean" egüberriko zozketaren erabazleak\nEMAC enpresan 24 langile saristatürik\nArakin berri bat Maulen\nTxostagailüak eta haurzaingoako tresnerien merke saltzea\nHostoak ikusgarria Maulen\n2011 Iraila 29Kultura\nLarrazkeneko lehen ostoak edirenen dütützüe Mauleko Jai-Alaian ürrietaren 1ean. Oreka TX, Kukai eta Amaren alabak biltze...


Urriaren 12an ARGIA komunitatea plazara, dantzara - ARGIAren barrenak\nHasiera » 1919-2019 mendeurrena » Urriaren 12an ARGIA komunitatea plazara, dantzara\nUrriaren 12an ARGIA komunitatea plazara, dantzara\nAtalak: 1919-2019 mendeurrena, ARGIA Eguna\n[Itsaso Zubiria Etxeberria] Udako solstizio gauean Euskal Herriko txoko ugaritan pizten diren suaren bueltan ezagutu dut nik ume-umetatik soka-dantza. Herriko plaza festei hasiera emanez jendez goraino beteta, eta han, urte osoko izpiritu txarrak uxatzeko piztu berri den garren bueltan herritarrak dantzan. Betitik izan du zerbait berezia dantza horrek niretzat. Urte askotan pentsatu izan dut “datorren urtean ni ere aterako naiz”. Sekula soka-dantzarekin hanka gora jasotzera iritsi ez banaiz ere. Eta orain, urriaren 12an, badut aukera.\nUrriaren 12an Donostian elkartuko da Argia osatzen dugunon komunitatea, kazetaritza independentearekin konprometitutako taldea, lagunarte euskaltzalea. Trinitate plaza izango da bilgune nagusia, baina eguerdiko 13:00etarako Konstituzio plazan deituta dago ekitaldi polit bat. Soka-dantza herrikoia antolatu du ARGIAk Jose Ignazio Ansorena musikariak zuzendutako txistulari taldeak girotuta, eta denok dugu parte hartzeko aukera. Honela azaldu digu Ansorenak dantza honen esanahia eta jatorria: “Erdi Aro amaieran sortu zen, hiribilduen eta jauntxo feudalen arteko erronkan. Eta ‘gu ere bagara zerbait’ adierazten du dantzak. Horregatik antolatzen da soka bat herriko jendearen artean eta kolektibitatearen ikurra da. Plazan plantatzen da soka, plaza herriaren agertokia baita, eta plazari buelta ematen diote, jabe egiten dira, ‘hau gure lekua da’ adieraziz. Soka horretan osagarri ezberdinak daude: aurreskua, alegia, alde baterantz tira egiten duen buruzagia; baina badu kontrako buruzagia, gizarte guztietan egoten den bezala, atzeskua; eta tentsio horretan dantzan hasten dira, aurreskua eta atzeskua beren erakustaldietan”. Bi dantzari bikain, Amaiur Luluaga eta Aiert Beobide izango dira aurresku eta atzesku, Argiaren mendeurreneko soka-dantzan. “Jarraian, zubia egiten dute, adieraziz, elkarrekin bizitzeko denok behar dugula gutxieneko arauei men egin, eta zubipetik pasatzen dira sokan dauden herritar guztiak. Eta jarraian badago beste zati bat, ‘axeri dantza’ edo ‘banangoa’ deitzen zaiona, herritar denek egiten dutena, txandaka”. Hain justu “banango” edo “axeri dantza” zati hori dantzatuko dugu txandaka eta taldetxotan nahi dugun guztiok. Zuetako askok inoiz probatuta izango duzue soka-dantza eta jakingo duzue oinak astintzen. Beste batzuk, berriz, nondik hasi ere ez duzue jakingo. Baina ez egin atzera horregatik: ikasteko denbora dago eta argia.eus webgunean zintzilikatu dugu bideo tutoriala.\nPlaza dantzak azken urteotan folkloriko bilakatu dira eta instituzionalizatu egin dira. Soka-dantzari berdin gertatu zaiola azaldu du Ansorenak: “Egun, soka-dantzaren kontzientzia soziala galdu denez, eta modu erritual edo liturgikoan soilik mantendu denez, jendeak uste du kontu serioa dela, gehienetan agintariek edo ordezkari garrantzitsuek egiten dutelako. Baina berez ez zen horrela, eta testigantza asko ditugu diotenak XIX. mendean erromerietan gazte koadrilek beren esku-dantzak antolatzen zituztela. Hori guztia festa giroan egiten zen, eta Argiaren mendeurrenean ere festa giroan egingo dugu”. Herrikoi eta parte hartzailea izango da gure soka-dantza. Denok gonbidatuta gaude bertan parte hartzera, urratsak ikasita baina bakoitzak bere erara dantza eginaz. Eta lasai, dantzatu ez baina ikustera gerturatu nahi dutenak ere oso ongi-etorriak izango dira. Ansorenak biribildu du festaren esanahia: “Ehun urte, beste ehun urteren ataria”.\nEtxe barruan egositakoak plazaratzeko gunea da hau. Irakurlearekin harreman zuzena izateko beste molde bat. Gurea adierazteko, zurea jasotzeko txokoa.\nEzer ez ospatzeko: gaur laneguna da ARGIAn\nLurrak eskertuko digun agenda\nZenbat maitale ditu gaur astekariak?\nLizentzia libreak, euskal hedabideen etxea eraikitzeko tresna\nDenboraren makina ez da gelditzen\nAinhoa Ezeiza(e)k Lizentzia libreak, euskal hedabideen etxea eraikitzeko tresna bidalketan\nCris(e)k Lizentzia libreak, euskal hedabideen etxea eraikitzeko tresna bidalketan\nIzaro(e)k Agur Google, kaixo Matomo: zure pribatutasuna babesteko neurri berriak ARGIAn bidalketan\nMikel(e)k Agur Google, kaixo Matomo: zure pribatutasuna babesteko neurri berriak ARGIAn bidalketan\naxier(e)k Agur Google, kaixo Matomo: zure pribatutasuna babesteko neurri berriak ARGIAn bidalketan\nArgia Jendea mintzo\nEgin ARGIAkoa 2019\nKazetaritza ez da delitua


Altza Apain, kaleko arte topaketa 2021 - Kulturklik\nAltza Apain, kaleko arte topaketa 2021\nDonostia-San Sebastián 2021(e)ko irailaren 27(e)tik 2021(e)ko urriaren 3(e)ra\nEkimenaren jatorria Loiola Apain da, 2019ko herritarren partaidetzarako Olatu Talka Jaialdiaren (hamargarren eta azken edizioan) izan zen arte urbanoari buruzko topaketa bat.\nBigarren edizio honetako berrikuntza nagusiak bi izango dira: ekimen artistikoak aste bakarrean kontzentratzeko asmoa eta arte urbanoari buruzko hitzaldi eta tailerrak jasoko dituzten hainbat jardueren antolaketa.\nGaur egun, ekimena hastapen fasean dago eta bi lan lerro ditu: batetik, auzoko gizarte-eragileei eta jabe-erkidegoei proiektuaren berri ematea eta bestetik, esku-hartzeko espazioak eta artistak aukeratzea.\nEsku hartzeko espazioen kokalekuak\nKokaleku posibletzat, gizarte edo interes urbanoko guneak aukeratuko dira, argi ikusteko modukoak edo oso ezagunak: horma pribatuak edo publikoak kale-mailan, mehelinak, plazak edo elkarguneak, eskailerak, arrapalak, igogailuak, etab.\nLoiolan egindako lehen saiakeretako hormak lortzeko jabego erkideekin lan handia egin behar izan bazen ere, goraipatzekoa da proiektuak gero eta oihartzun handiagoa duela auzotarren artean eta jada hasiak direla euren kabuz eskaintzen lanerako espazio partikularrak. Nolanahi ere, espazio publikoak eta pribatuak erabili ahal izateko kudeaketa baldintza askoren mende dago eta denbora hartuko du.\nArtista muralisten balizko hautagaiak\nParte hartuko duten artisten aukeraketa egiterakoan, oso kontuan hartu dira artista plastikoen kalitatea eta ibilbidea. Ezinbestekoa da horrelako hiri-eskuhartze orotan artistak eta bere obrak inguruko natura- eta giza ingurunearekin duen konpromezua baloratzea.\nAltza oso topografia berezia duen auzoa da hirigintzari eta arkitekturari dagokionez. Garrantzitsua da ulertzea nola, zergatik eta noiz sortzen den hiri-sarea eta zein den haren bilakaera. Kontuan hartu beharreko puntu interesgarria izango da topaketan parte hartzen duen artistei gaiak proposatzeko garaian. Era berean, aukera bat da inguruko bizilagunak artearekin eta artistekin konektatzeko, "auzo" nortasuna sortzen lagun baitezakete egingo diren margolanen bitartez.\nTokiko eta kanpoko hainbat artista ezagunek topaketetan parte hartzeko prest agertu dira, beti ere euren margolanetarako espazio egokiak sortzen badira. Aipatu horien guztien artean auzoaren beraren ordezkaritza ere izango dugula: Iñaki Martiarena, Mattin ilustratzailea.\nEgingo dituzten margolan hauetako hainbat ez dira betirako izango eta eguraldiarengatik, denborarengatik edo berrikuntzen ondorioz desagertzen joango dira. Ekimena auzoan sustraitzen den neurrian, etorkizunean berroneratuak edo margolan berriekin ordezkatuak izatea espero da.\nMargolanak egiteko ekintzez gain, topaketetan jarduera osagarriak antolatuko dira eta arte publikoan eta urbanoan interesa duen orok parte hartu ahal izango du. Besteak beste, aire zabalean masterclass bat margolan bat egiten den bitartean, herritarrekin batera esku-hartze ireki bat, bideomaping-a edo grafiti historikoei buruzko tailer bat.\nArte espresio urbano desberdinetan interesa duten gazteei zuzenduta egongo dira bereziki jarduerak eta grafitigileen, abokatuen, artisten eta pentsalarien artean elkarrizketa irekia sortuko da espazio publikoaren erabilera artistikoari buruz eztabaidatzeko.\nGrafitigile gazte amateurrentzako horma-irudi irekiak ere eskainiko dira, horma-margolariek, grafitigileek eta gainerako artistek ekitaldi berean lekua dutela erakusteko. Materialaren eta margotzeko aukeraren truke, gazteek sinadura edo tag bat egin beharko dute horma-irudi batean, parte hartu dutela adierazteko.\nBehin betiko programa uda ostean aurkeztuko da, lanerako espazioak eta esku-hartze artistikoak zihurtatu ondoren. Bitartean, informazio gehiago jaso nahi duen oro Casares-Tomasene Kultur Etxearekin jar daiteke harremanetan.\nData 2021(e)ko irailaren 27(e)tik 2021(e)ko urriaren 3(e)ra\nLekua Casares-Tomasene Kultur Etxea\nDarieta bidea, 1\nWeb Casares-Tomasene Kultur Etxea


Hilarrien bizia eta historiaren berri ematen duen interpretazio zentroa - Le Journal du Pays Basque\nHilarrien bizia eta historiaren berri ematen duen interpretazio zentroa\nLarzabalen disko-formako estela eta euskaldunen hilobi-artearen interpretazio zentroa kudeatzen du Lauburu elkarteak. 2007tik idekia den museo honetan Belloceko abade etxean zen bildumaz gain, hainbat udalek eskaini dituzten estela edo hilarriak biltzen dira, ulermena laguntzen duen informazioarekin batera\nHarriei eta hilarriei buruzko lana egiten dugu, ez heriotzari buruzkoa, bizitzari buruzkoa baizik, istorio bat kontatzen duena», erran zuen Lauburu elkarteko kide den Claude Labatek Larzabaleko zentroan egiten den lanaren inguruan. Zentroa ez da «beste museo bat», gizartea arte herrikoirat hurbiltzen duen tokia baizik. Bisitariak, sartu eta berehala, Iratzederrek idatzi olerki batekin egiten du topo, eta ondotik kanpoan diren hila-rriak edo barnean diren bideoak ikusi eta testuak iraku-rriz hasi nahi ote duen erabaki dezake. Norberak hautatzen du lanak ze ikuspegitik begiratuko dituen : estetikoa, teknikoa, etnografikoa, sinbolikoa, espirituala... Hogeita lau orduz idekia da eta bisitariaren esku da zer eta noiz ikusi, giltzak He-rriko Etxean edo hurbileko saltegietan eskatu besterik ez du egin behar.\n1950eko hamarkadan Belloceko abadiako Marcel Etchehandy abadeak babestuak ez ziren hila-rriak bildu zituen kultur ondarea babesteko xede argiarekin. Berrogei urte berantago ingurumenak harrietan eragiten dituen honda-tzeen ondorioz, abadeek Lauburu elkarteari hilarrien ardura hartzea eskatu zioten, baina ondarea Baxe-Nafarroan eta toki babestu batean ezartzeko baldintzarekin. 1970eko hamarkadaz geroztik, elkarteak harri borobilen sailkatze lana hasia du, eta 1980ko urteetan heriotzari buruzko Iparraldeko e-rritualen bilketa ere egin zuen.\nBelloceko bildumatik abiatuz, beste hainbat herritako hilarriek eta gurutzeek aberastu dute bilduma, izan ere, gordailu ere bada Larzabaleko zentroa. Toki mugatua du eta jadanik tipi geratu da : «Herriko etxe anitzetatik dei egiten digute haien herrietan honda-tzen ari diren hilarriak jaso ditzagun, baina ez dugu tokirik», erran zuen elkarteko kideak.\nZentroa sortu duen elkarteak argi utzi nahi du ez dela hilerri zahar baten birmoldaketa, zentro bizia baizik. Hala ere, kanposantuetan egiten zen gisa berean, orientazioa zaindua da, ekialderanzko norabidea errespetatzen du. Horri esker, harrietako zizelkatzeek argiarekin sortzen dituzten jokoak hunkigarriak dira.\nJatorri geografikoaren arabera taldekaturik dira, horrela ipar Euskal Herrian «ehortz artean dagoen aniztasun eta aberastasuna argi ikusten baita», erraten du erakusgaien ondoan den idatzietako batek. Erraterako, Xiberoako hilarriak tipiagoak dira eta gutitan ikusten da pertsona baten irudia han. Ezberdintasun horren arrazoia emateko Labatek honela erran zuen : «Beharbada hango ha-rria zizelkatzeko zailagoa da». Ezpeleta, Kanbo eta Larresoro aldean, aldiz, taula-formakoak egiten zituzten, baina Lauburu elkarteak ez du horren zergatiaren arrazoirik aurkitu.\nGeografiaren araberako antolaketak artelanak ulertzeko edo barneratzeko manera bat proposatzen du, baina horren atzean zen erritualari begiratzeko parada ere eskaintzen da barnean aurki daitezkeen azalpen eta bideoen bitartez, hau da, hurbilpen etnografiko edo espiritualagoa. Bisitarien hautaketa askatasunaren filosofiari jarraiki, kanpoko erakusketan ia ez da informaziorik eskaintzen, aldiz, barnealdean orenak pasatzeko argibideak eskaintzen dira.\nHilarriak biziaren sinboloek janzten dituzte, eguzkia irudika-tzen dute eta izadia dute apainga-rri hartzen. Artearen eta zientziaren arteko ezkontza dira hilarri borobilak. Sinbolo astronomiko anitz atzeman daiteke, gizakiaren eta kosmosaren arteko lotura ain-tzat hartzen duen euskal mitologiarekin bat eginez. Labatek nabarmendu zuen beste tokitan ez bezala Euskal Herriko hilarrietan ez dela sinbolo makabrorik aurkitzen, hau da, ez da buru-hezu-rrik edo negarrez ari diren aingerurik ikusten.\n«Gure elkartean hilarriaren forma eguzkiaren irudikapentzat hartzen dugu. Ondorio horretara heldu gira diskoa eguzkiaren arabera orientatua dagoelako eta dekorazioa ere distiraren formakoa delako. Dekorazioa beti erdialdetik hasten da eta kanpoalderat egiten du», azaldu zuen ikerlariak. Heriotzarekin loturiko errituetan ere borobila da forma nagusia, ehorzketa gainjantzia borobila zen eta euskal kulturan zirkulu forma hartzen duten dantzak sinbolo biziki garrantzitsuak dira.\nLurra, eguzkia, izarrak eta natura agertzen dira hilarrietan, garaiko sinesmen herrikoien isla. Lapurdi eta Xiberoa artean XVI. eta XVII. mendeetan elizen barnealdean erretaula barrokoak atzematen ziren bitartean, kanpoaldeko artelanak kristautasunaren aitzineko sinesmenen ikurrekin jan-tziak ziren. «Emazteak izaten ziren hileta erritualak egiten zituztenak eta erlijio ofizialaren aitzinean etxeko ohiturak atxikitzen zituzten», nabarmendu zuen ikerlariak. Ehun urte berantago guru-tzea heldu zen hilerrietarat eta XIX. mendea hilarrien garaiaren bukaera izan zen.\nHarriarekiko errespetuak eta babes nahiak estalgune bat jartzera behartu ditu guneko sortzaileak. Belloceko abadeen baldin-tzetako bat izateaz gain, Lauburukoek teilatuaren beharra argiki ikusi dutela nabarmendu zuen ikerlariak : «Harriak gaixorik, eri dira».\nIkerketa eta zaharberritze lana ere egiten dute zentroan. Harriak zatika erortzen ari dira, geruzaka banatzen doaz eta kanpoko zatiak askatzen dira. «Harriak gaixo dira gaur egun erabiltzen diren onga-rrien erruz, fosfatoek euria kutsa-tzen dute eta gero harrietan sar-tzen denean hautsi egiten dituzte», eman zuen jakitera Claude Labatek.\nOrain harri huts gisa agertzen badira ere, lehen gurutze eta hilarri guziak margotzen zituzten. «Pigmentuak atzeman ditugu zenbait harritan», jakinarazi zuen Labatek. Karea ematen zuten ha-rrien gainean eta ondoren beltzez edo gorriz nabarmentzen zituzten harrian irudikatu sinboloak. «Beharbada horrek babesten zituen», gaineratu zuen ikerlariak.\nIpar Euskal Herrian 3.000 hilarri zahar inguru geratzen dira, narriaduraren ondorioz anitz sun-tsituko badira ere, zentro honi esker gutienez haietarik ehun babestuko dituzten esperantza agertu du Lauburu elkarteak. Larzabalekoez gain, Bilboko Euskal Museoan ere hainbat hilarri jasoak dituzte. Elorrion den Argiñetako nekropolian ere IX. mende inguruko bost hilarri gordeak dituzte hogei hilobirekin batera.\nHego Euskal Herrian, Aragoin, Bearnoan eta Gaskoinan ere hila-rri borobil batzuk badira oraindik, nahiz eta guti izan. Europako beste herri batzuetan ere bada molde honetako hilobi arterik. Neurri tipiagoan bada ere, Lituania, Irlanda, Norvegia, Luxenburgo, Portugal eta Ingalaterra dira hilarriak dituzten beste herrialdetariko ba-tzuk. Horren zergatia horrela adierazi zuen elkarteko kideak : «Eguzkia sinbolo unibertsala da».\nEhorzketa errituek, aldiz, Euskal Herriko berezitasunak erakusten dituzte. Etxe batean norbait hilzorian zegoenean etxeko teila bat kentzen zen, eta norbait hilobiratu eta gero, familiaren hilobiaren gainean argizaria erretzen zen. Etxearentzat zuen garrantziagatik norbait hildakoan erleei ere horren berri ematen zitzaien eta haiek ere dolua egiten zuten. Ohitura hau, berriz, Europa guzian omen zen.\nEmazteak etxeko elizjendea ziren. Ehorzketetan kantatzen ziren poemak emazteek eginak izaten ziren. Euskal Herriko usadioak ezartzen zuen modura, etxea zen garrantzitsuena eta heriotzak ez zuen eraginik horren gainean.\nLarzabale herriaren hautaketa ez zen edonola egin, abadeen baldintzari jarraiki, ez zen ondarea kostaldera eramateko manerarik, horrela hain turistikoa ez den barne alderdiaren garapena laguntzeko. Done Jakue bidean dagoen Larzabale Xiberoa eta Baxe-Nafarroaren arteko gurutzagune batetan aurkitzen da.\nDenboraren poderioz gero eta ezagunagoa den interpretazio zentroak urte osoan hartzen ditu bisitariak, bai taldeak, baina baita banaka etortzen diren pertsona edo familiak. Garaikoa behaturik, etorkizuna eraikitzeko bidea eskaintzen duen tokiak gure historia eta gure arbasoen istorioak gordetzen ditu bere baitan, bere balioa agerraraziz. Euskal Herriko jendearentzat pentsatu tokia da, gure historia ezagutaraztea xede duena. «Bizitza historiaren txinparta iheskor baten parte bat da».\n«Hilarriak egiteko teknika aitek semeei erakusten zieten, gehienetan, neguan lan gutiago zuten nekazariak izaten ziren artisauak». Hitz horiekin azaldu zuen Claude Labat Lauburu elkarteko kideak zizelkatzearen jakituriaren transmisioa. Museoaren antolaketari esker, toki bakoitzean harria lan-tzen zuten familia ezberdinen ezaugarriak ikus daitezke.\nLapurdin aurkitu diren esteletan ertzak diamante formarekin zizelkatuak izan dira. Ehun urteko diferentzia duten lanetan ere ezaugarri bera atzematen da, eta hori azaltzeko Labatek aita semeen arteko transmisioa aipatzen du. Argi jokoak ere atzematen dira zonbait zizelketa eginak izan diren manerari begiratzen zaionean. Hilarrien sorkuntza artea bilakatu den seinale.


Mutil dantza — dantzan.eus\nHemen zaude: Hasiera › Hemeroteka › Mutil dantza\nNeskek mutil dantzan part hartu nahi zutenaren kari eztabaidak sortu dira Baztango besta herrikoietan. Azken hogoi ta hamar urteetan arrakeria edo matxismoa ahultzen ari gara badakigu, batzuek begi txarrez ikusten duten arren. Goi mailako eskoletan eta karguetan emazteek partaidetza gero eta handiago dute. Gizonentzat bakarrik omen ziren ofizio zenbaitetan emakumeek dihardute. Sexu bietakoek lanean aukera berdina ukan dezaten gauza zuzena dela iruditzen zaio jende zentzudunari. Lanaren arazoetaz gainera, eguneroko bizitzan eta ekintza kulturaletan gorabeherak baditu sexuen banaketak. Gaur egun handiena duguna, Erromako Eliza Katolikoan datza: mezarik eman dezaketen emazteak ez dira oraindik sortu eta ez dirudi aurki horren onhartzeko gai dela Batikanoko agintaria.\nEuskal Herriko bizitza kulturalari dagokionez, aurrerapen nabarmenak egin dira: Zuberoako maskaradetan, eta pastolaretan emakumeak aritzea; zazpi probintzietako bertsu aldietan emakumeak lehiatzea; emakume arraunlari, futbolista eta harrijasotzaileak ikustea.\nOztopo bakarra, orain arte behintzat, Bidasoaren aldeko alardeak dira. Duela aspaldi idatzi nuen bezala, gaur armada gero eta gehiagotan emakumeak ikusten direla, eta iragan aldietan emazte borrokalariak izan zirela kontutan harturik, guztiz zilegi iduritzen zait bi mendeko gatazka baten orhoitzapenean, emakumeek mende berri honetan parte har dezaten.\nMutil dantza dela eta, ez da arazoa hain sinplea. Naski parte hartu nahi zuten nesken kontrako txistuak eta irainak deitoragarriak dira. Bainan dantza horren izenak adiarazten digunez, mutilek jatorriz parte hartzen dute, eta mutikoentzat bakarrik egindako dantza batean bi sexuetakoen nahastea ez ote litzateke dantzaren mamia aldatzea?\nPastoraletan eta antzerkietan aldiz, bizi arruntaren gertaerak aurkezten ditugun ber, eta ekintza horietan bi generoetakoek parte hartzen duten ber, zilegia da oholtzan gizonak eta emakumeak ari daitezen, bestela errealitatearen islada ez genezake.\nDuela berrogoi ta hamar urte Edmond Rostand” ek idatzitako “L’Aiglon » antzerkia emana zuten Pariseko antzoki batean, Napoleonen hogoi urteko semearen errola hiruhogoi ta hamar urteko aktoresa batek egin zuelarik. Aktoresa horren lana bikaina zela onhartu behar da, antzerkia bukatu zeneko hartu zituzten txaloak lekuko. Bainan errealitateari hobekiago jarraitzeko gutxi behera adin berdintsuko aktore bat berexi izana egokiago izanen zela uste dut.\nMutil dantzarenak polemika berri bat ez luke bihurtu behar; arazo honetan arrakeriaren mamua alde batean utzi beharko genuke eta errealitateari eutsi. Generoen arteko berdintasuna eta justizia beste arlo askotan jorratu beharko genituzke: lan irabazien berdintasunean, eta pensioen banaketan bereziki.


2019ko martxoaren 25a, astelehena | Ordua Euskal Herrian 14:33:06\nBritainia Handiko lur jabegoan erreforma egitea aldarrikatzeko kanpaina hasi du The New Statesman astekariak. Aspaldian ez zen horrelakorik entzun herri industrializatu batean. Laborariei lurra emateko baino gehiago etxebizitzak ugaritu eta merkatzeko asmoz planteatu dute hemen.\nLurjabe handiei eremuak kendu eta laborari txikiei ematea, horixe izan da mugimendu iraultzaileen asmo klasikoetako bat. Oraindik ere entzuten da; laborantzak garrantzi berezia duen herrialde atzeratuetan ia beti. Baina The New Statesman aldizkariak Britainia Handirako proposatu du, nekazaritza baino gehiago etxebizitzen urritasuna konpontzeko asmotan.\nThe New Statesman 1913an sortu zuten, jende hezi eta erangindunen artean ideia sozialistak zabaltzeko. Fabian Society elkarte sozialista txiki baina famatuko kideak ziren bere sortzaileak, eta tartean zegoen Bernard Shaw ere. Gaur honela definitzen du bere burua kazetak: Â«Astekari honek fundatzaile haien ideien alde egiten du lan. Lotsagabea, dotore idatzia eta zorrotza, The New Statesman gaur ere edozein buru argirentzako irakurgai beharrezkoa daÂ».\nBritainia Handian etxebizitzak urri eta garestiegiak direlako ekin zaio kanpaina honi. Â«Aberats gutxi batzuek, horietako asko aristokratak, Britainia Handiko lur eremuaren %69aren jabe dira. Horren ondorioz dira hain garestiak etxebizitzak, eta milioika pertsona ezin dira etxea erostera iritsi. Sistema feudal hau bukatzeko ekin diogu Ã¦Land Reform CampaignÃ† honiÂ».\nJason Cowley da kazetako literatur erredakzioburua eta berak idatzi du lurraren erreformari buruzko dosierraren barruan Â«Property ScandalÂ» (Jabegoaren Eskandalua) izeneko artikulua. Bere ideia adierazteko, gaztetan oporretara joaten zen Cumbria eskualdean aurkitu du adibidea.\nCumbria Eskoziarekin muga egiten duen eskualde ingelesa da, Irlandako itsas bazterrean kokatua. Cowley bakantzetan Cumbriako Cark-in-Cartmel herrixkara joaten zen. Hango kale estu eta adokindunak, hipodromoa, liburu-denda zaharrak, ostatuak eta XII. mendeko eliza polita gogoratzen ditu. Baina Â«Cark bisitatu nuen lehenbiziko aldian, zerbait bitxia nabarmendu nuen: hango etxe txiki gehienak, baserri guztiak eta inguruetako eraikuntza guztiak kolore berdinarekin zeuden margotuta, Ã¦martin arrantzale urdinaÃ† deituko genukeen kolorez. Gero esan zidaten etxe horiek guztiek Cavendish familiarenak direla, 1610ean eraiki eta XIX. mendean berritu zuten Holker Hall gazteluaren jabearenakÂ».\n15.000 akre (6.000 hektarea) baino gehiago lur ditu Holker Estate etxaldeak, Cumbriako hegoaldean. Baserriak, landa turismo etxeak... eta Morecombe Bay-ko hondartzetarako pasabidea ere berena denez, itsasertz horretako arrantza eta itsaski bilketa ere Cavendishtarrek kontrolatzen dute.\nHolker Halleko jauna gaur egun Hug Cavendish da (Lord Cavendish of Furness) baina Cavendishtarren buruzagia sir Peregrine Cavendish da, Devonshireko 12. dukea. Cavendish leinuaren arrastoetan arakatuta, Jason Cowleyk esplikatzen du nola iritsi ziren gaur dituzten aberastasun izugarriak edukitzera: Erdi Arotik lurrak pilatu eta pilatu ari zirelarik, XVI. mendean monasterioak hustu eta desjabetu zirenean sendotu zuten beren indarra, eta gero aristokrazia barruan egindako ezkontza bidez jarraitu zuten jabegoak handitzen. Gaur 65.000 akre (26.000 hektarea) dituzte Britainia Handian eta beste 8.000 akre Irlandan. Aizkorriko parke naturalak 18.000 hektarea ditu.\nÂ«Zergatik izan behar du familia bakar batek, eta hau bezalako beste batzuek, hainbeste lurren jabe, hainbeste jende gazte gela bakarreko bizileku xume bat ere erostera iritsi ezin denean?Â», galdetzen du Cowleyk. Â«Erresuma Batuak 60 milioi akreko (24 milioi hektarea) zabalera baldin badu, horren guztiaren %69 biztanleen %0,2ren esku dago. Bestela esanda, 158.000 familik daukate 41 milioi akreren jabetza, eta gainerako 24 milioi familiak lau milioi akretan bizi diraÂ». Espainia omen da lurjabetzaren kontzentrazio handiagoa duen herrialde europar bakarra.\nZergarik ez eta diru-laguntzak\nAzken urteotan lur eta etxe erosle britainiarrak ari dira Europako etxalde askoren jabe egiten. Mediterraneo aldeko inbertsioen kontua ezagutzen genuen lehendik, baina orain izugarri dibertsifikatu dituzte erosketak. Gure artean, zalaparta puska bat sortu du Zuberoako baserri bat ingeles batzuek erosi nahi izanak, eta bertako laborariek egindako okupazioak. Baina Frantziako beste leku askotan, Bordele ondoko DordoÃ±an adibidez, herri ugaritan nagusi dira jadanik ingelesak. Bertako egunkaria ingelesezko atalak eskaintzen hasteraino. Frantziako komunikabideetan azaltzen diren erosle ingeles guztiek diote gauza bera, Britainia Handian etxea erosteko modurik ez dela, eta Frantzian (zer esanik ez Espainian) prezioak askoz apalagoak direla.\nEraikitzeko lur gutxi dela Britainia Handian, hori esaten da. Lurraren jabegoan aldaketa egitea beharrezkoa dela argudiatzeko, aldiz, The New Statesmanek dio lurjabe handiek beren eremuak ez saltzeari ateratzen diotela etekina, bere horretan atxikitzearen truke estatuak eta Europar Batasunak subentzionatzen dituelako. Â«Labur esateko, herritar arruntari dirua kentzen diote sakelatik aberatsen eskuetara joateko, gero horiek lurraren jabegoagatik zergarik ez dute eta ordaindu behar. Diru-laguntzak eten eta lurjabeei zergak pagatuarazi beharra dago. Lurjabeak dira, ez funtzionarioakÂ».\nBaina mendeetako endogamiak lagunduta, aristokrazia britainiarra kasik minoria etniko bilakatu da. Â«Mendeetan barrena elkarren artean ezkontzearen poderioz, tribu bat sortu dute, talde berezi bat, elkarren antza duten jendez osatua, hitz egiteko manera bitxi berarekin, eskola beretara joanez, elkarren interesak defendatu eta kanpora begira kontrola hedatzen dutenak, armada, Alderdi Kontserbadorea, eta gehien saltzen diren egunkariak erabilizÂ».\nLaboristen biltzarraren bezperatan hasi du kanpaina The New Statesman aldizkariak, demokraziaren aspaldiko zorra dela eta behingoz lord zaharkituei lurrak kendu edo utziarazi behar zaizkiela argudiatuz. Artikulu sakonekin batera, irakurleen iritziak biltzen ditu foro batean. Â«Land Reform CampaignÂ»en ideiak defendatzen dituzte artikulugileek, baina foroetan eztabaida handia da.\nSue Thomason izeneko emakume batek honela argitu du kanpainaren kontrako bere iritzia: Â«Ni ere pobreegia naiz etxe baten jabe izatera iristeko, maizter izatearekin konformatu behar dut. Nik ere uste dut gaurko egoera oso polita ez dela, baina beldurra ematen dit nire herria etxez betetako lurraldea izatera iritsi daitekeela pentsatze hutsak. Beraz, ez nator bat zuen ikuspegiarekin. Utzi diezaiegun aberatsei beren lurraldeak atxikitzen hori baldin bada eremu horiek eder mantentzeko bide bakarra. Egia da eskualde honetan ezin dudala etxea erosi, baina ez dut erosi nahi etxe hori gaur basoa den lekuan eraiki behar baldin baduteÂ».


Apple Watch-Sarrera - bideo Ofiziala - YouTube - BIDEO-TXATA. Online Dating!\nApple Watch-Sarrera - bideo Ofiziala - YouTube\nPantaila batek babestuta zafiro beira\nApple Watch bilduma osatzen oso leundutako altzairu kirurgikoa kasu eta espazio beltza altzairu kirurgikoaAukeratu ahal izango duzu hiru larruzko gerrikoa, eskumuturreko bat, bat Milanese begizta eta errendimendu handiko uhala. Modu produktua da erabili behar araberakoa izango da zer material da egin. Apple Watch diseinatu behar da zehar gastatu guztiak zure eguneroko jarduerak, goizetik workouts gaueko aisialdia. Hau da, zergatik hotza forja prozesua, eta horrek L altzairu kirurgikoa ehuneko gogorragoa eta gutxiago sentikorra arriskua marratu eta korrosioa.\nEre behar dugu zenbatekoa murrizteko ezpurutasunak bat lortzeko azalera handiko distira.\nEzaugarria itxura gehigarri bat da diamante-karbono bezalako geruza (DLC), eta horrek ematen duen espazio bat beltza azalera altzairu kirurgikoa ezaugarria itxura.\nZafiro da gogorrena material gardena lurrean ondoan diamante.\nErabiltzen dugu, oso fina diamante punta alanbre muntatzen kristal.\nOndoren, zafiro da, hain zuzen, mekanizatuak, ekarri bere azken forma, eta leundutako ordu asko ekoizteko nahi den azalera. Diseinu fina-fintzea komeni izaten da, larrua, errendimendu handiko, iraunkorra, neurrira egindako altzairu herdoilgaitzezko, Apple watch bilduma eskaintzen zabalena aukeraketa uhala materialak eta munoaundi estiloak. Horietako bakoitzean berezia da, berez, baina horietako bakoitzak ezin hobeto egokitzen sartu bilduma. Lotura eskumuturreko min: bera altzairu kirurgikoa aleazio kasuan bezala, eta osatzen dute, hainbat osagai. Fabrikazio-prozesua da, beraz, zehatza hartzen duela buruzko bederatzi ordu txikitu loturak bakar bat uhala. Hau da, neurri batean, izan ere, ondorioz, ez dira, besterik gabe, bat-dimentsioko, baina mehe dute zabaltzeko kasuan bezala hurbiltzen. Muntaia ondoren, gorputz dira, brushed eskuz bermatzeko weft partiduak ingurumari eredua.\nBat neurrira egindako tximeleta munoaundi toles bata barruan eskumuturreko.\nEta hainbat lotura duten sinple bat askatu botoia, eta, beraz, ahal izango duzu, gehitu eta kendu loturak gabe tresna bereziak. Eskuragarri espazio bat altzairu eta altzairu herdoilgaitza. Oinarritutako proiektu bat garatu Milan at, mende, Milango sare metal hodi Zikloa wraps leunki inguruan eskumuturra perfektua fit. Lortu nahi den itxura eskatzen magnetiko altzairu kirurgikoa. Hala eta guztiz ere, amaitu materialak ez ematea beharrezkoa garbitasuna eta korrosio-erresistentzia.\nHori dela eta, garatu dugu, gure aleazio eta erabilera berri bat, tratamendu termikoak egiten duten horiek gehiago iraunkorrak.\nSare egindako berezi bat Italian makina ehuna, eta pieza bakoitzak banaka laser-goierri bat sortzeko, itxura berezia. leun bat bermatuz ertzean. Txiki bat frantziako tannery oinarritutako Granada sortzen larruz hau dotore uhala. Azala leuna batera aleak eduki handia da, sueztitu xehatu eta pixka bat lortzeko findu testura. Zer itxura sendoa buckle bat da, benetan bi pieza buckle batera magnetiko bat blokeatu, hau da, harrigarriro erraza gehiago egiteko ziurtatzeko. Dugu, halaber, gehitu barruko geruza material indarra eta malgutasuna.\nHori dela eta, aproposa da babesteko erretinan pantaila\nHau bera da NASA material hori egiteko erabiltzen zen parachute lokarri Mars Rover.\nHau zinta eskuragarri dago bigunak arrosa, marroi eta gauerdian urdin koloreak.\nVenetian larruzko hau uhala da artisau Napoli (Italia).\nBat artisau ondare desberdinen artean zubiak eraikiz bost belaunaldien, tannery historia du lan batzuk ospetsuenen izenak moda munduan.\nOndorioz, artezketa fina eta tumbling, eder bat legar ehundura lortzen da. Hau da, ohiko ontzi konbinatzen diseinu berritzailea hurbilketa. Iman barruan ezkutatuta biguna barrubiguna larruzko egiteko erraza itzulbiratu zure eskumuturraren inguruan zehatza egokitzen eta ikus-entzunezko amaitzeko. Eskuragarri harria, marroi argia eta urdin koloreak. Holandako larrua erabiltzen da, hau uhala, ospetsua ECCO tannery Holandan, bat du, aluminiozko plaka bat ehundura fina. Simple munoaundi da bera eginda altzairu kirurgikoa kasuan bezala. Hau da eder bat interpretazio tradizionala uhala diseinua. Eskuragarri kolore beltza. Kirol gerriko da, gogorra eta iraunkorra da, bat eginda, goi-errendimendua neurrira egindako zatia. Eta, hala ere, harrigarriro argi eta biguna. Material gehiago elastikoa baino gomazko, hau da, normalean erabiltzen babes gerrikoak, beraz, eroso sentitzen izango duzu, eta gezurra berdinarekin zure eskumuturra on. Argi bat lortzeko zuri eta sakonago kolore beltza, modu bat aurkitu dugu gehitzeko pigmentu hasieran ekoizpen-prozesua. Berrikuntza-sistema itxi solteak eta suspenders bermatzen garbi bat egokitzen. Eta zuri-beltzean.\nGizon Alemaniatik - Topaketak\nonline chat erruleta izen-ematea gabe emakume ezkondu nahi baduzu bideo txat gelak neska online free Free chat online emakume ezkondu betetzen iragarkiak video chat datazio video chat alternatiba video chat online bideo txat gelak online helduen Datazio erregistroa gabe video


Bego Vicarioren 'Ehiza' gailendu da Euskal Zine Bileran - Deia\nBego Vicarioren 'Ehiza' gailendu da Euskal Zine Bileran\nLekeitioko euskarazko film jaialdian "sekulako maila" izan dela goraipatu dute epaileek, "aniztasunez" betea\ni. f. / lekeitio 30.11.2020 | 01:12\nLekeitio – Atzokoa izan zen Euskal Zine Bilerako azken jardunaldia eta daborduko jakinak ziren euskara hutsean Euskadin egiten den jaialdia bakarraren 43. edizioko irabazleak. 19 film ziren lehian, den denak azaroaren 23tik 26era bitartean ikusi ahal izan direnak –zinebilera.eus orrialdean–, eta hiru izan dira gailendu direnak. Ikusentzunezko lan onenaren saria Bego Vicarioren Ehiza pelikularentzat izan da, aurtengo irabazle suertatuz. Hala, Urrezko Antzarra eta 1.900 euroko saria eskuratu ditu. Animazio lan "ikaragarria" da, "rotoskopia teknika maisuki erabiltzen duena", antolatzaileek adierazi dutenez.\nBaina epaimahakideek –Aitor Oñederra, Erika Olaizola eta Mikel Rueda zinegileek– beste bi lan ere goraipatu zituzten. Lehena, zuzendaritza onenaren saria eskuratu zuena, Aitor Mendilibar eta Ibon Goikoren Irten barrura izan da, "begirada berezi eta erakargarria aurkezten". Berarentzat dira 1.600 euro eta Zilarrezko Antzarra. Gidoi onenaren kasuan, Imanol G. Gurrutxagaren Nigandik filma izan da garaile. "Isiltasun eta begiradekin errealitate garden bat aurkezten duen filmak, naturaltasun handiz familia arteko harremanak adierazten dituela" azpimarratu dute epaileek. Zinegileak 1.600 euro poltsikoratu eta Zilarrezko Antzarra jaso ditu. Bada, autoreak beste sari bat ere jaso du. Izan ere, "ikusleek astean zehar emandako botoen bidez EITB Ikusleen sariaren irabazle" suertatu da, beste 750 euroko ordainsaria jasoz.\n"Era berean, epaileek aipamen berezia egin nahi izan diote Ekain Albiteren Haizearen egia filmari, saharar eta euskal kulturaren arteko talka hain ondo azaltzeagatik, filmak begirada lausotua aurkezten duela azpimarratu nahi izan dute, flashback eta narratiba tenporala bikain nahasiz".\nEzohiko egoeran ospatutakoa, aurtengoa edizio ezberdina izan da Lekeitioko jaialdiarentzat. hala ere, partaidetza zabala lortu du, 19 lan aurkeztuta, eta astean zehar beste hainbat ekimen egin ahal izan dira, beti ere pantailen bitartez. "Sekulako maila egon dela" azpimarratu dute epaileek, "genero eta izaera oso ezberdinetako lanak" batuz, eta "aniztasun horren bidez, istorio ikusgarri eta interesgarriez gozatzeko aukera" izanez. "Euskal Zine Bilerak irabazleak ez ezik, partaide guztiak ere zoriondu nahi" izan dituzte, "haien lanetan erakutsitako trebezia eta originaltasunagatik". Ez hori bakarrik, "egunez egun zinebilera.eus orrialdean jaialdia jarraitu duten ikusleei ere eskerrik beroenak eman nahi zaizkie antolakuntzatik".\nAurrekontua osatzeko bizilagunen ekarpenak jasoko ditu Lekeitiok.\n"Ostalariei laguntzeko" hainbat neurri Lekeition.\nEuskal Zine Bileraren 43. edizioa, Lekeitiotik "pantaila guztietara".


Satorralaiak abuztuaren 29an elkarretaratzea deitu du Miramarren Eusko Jaurlaritzaren gobernu kontseiluaren aurrean Metroaren pasantea gelditzea eskatzeko | Angula Berria\nHasiera » Satorralaiak abuztuaren 29an elkarretaratzea deitu du Miramarren Eusko Jaurlaritzaren gobernu kontseiluaren aurrean Metroaren pasantea gelditzea eskatzeko\nSatorralaiak abuztuaren 29an elkarretaratzea deitu du Miramarren Eusko Jaurlaritzaren gobernu kontseiluaren aurrean Metroaren pasantea gelditzea eskatzeko\nsugorri argitaratua 24 / Abu / 2017\nSatorralaia bizilagunen mugimenduak elkarretaratzea deitu du datorren abuztuak 29 asteartean Miramarren Eusko Jaurlaritzaren gobernu kontseiluaren aurrean Donostiako Metroaren Pasantea gelditzea aldarrikatzeko. Elkarretaratze hori goizeko 10etan egingo da, Miramar jauregiaren Mirakontxa aldeko sarreran, Euskal Gobernuari era zeharo inposatzailean bultzatzen ari den egitasmo honen aurkako oposizioa adierazteko eta Donostiarentzat garraio publikoko eredu egokienaren inguruan eztabaida publikoa eta erabaki prozesu partehartzaile bat ireki dezan eskatzeko.\nMetroaren igarobidea egitasmo xahutzailea da. Proiektu hori eraikitzen lehenago ere saiatu zirelarik, Ana Oregi sailburu ohiak “obra faraonikotzat” jo zuen eta bertan behera utzi zen. Jaurlaritzak ezin du indarrez nahi dueña inposatu: nola hitzegin dezake herritarren partaidetzaz, hirian desadostasun nabarmena pizten duen egitasmo honen auzian gizarteak partehartu ahal izateko bide guztiak ixten dituenean?\nMetroaren Pasantearen aurka aritzeko arrazoi argiak daude:\n- Donostian Metro bat eraikitzea ez da beharrezkoa: hiriak garraio publikoko sare nahiko ona du, eta desplazamenduak oinez edo bizikletaz ere eroso eta arin egin daitezke. Mugikortasuna hobetzeko badira Metroaren pasantea baino proposamen eraginkorragoak eta kostu ekonomiko nahiz inpaktu social askoz ere txikiagokoak.\n- Metroa egingo balitz, Dbus litzateke kaltetuena, eta autoen trafikoa ez luke gutxituko.\n- Hirigunean eragin handia izango luketen eraikuntza-lanak egin beharko dituzte, baita Kontxako hondartza zulatu ere.\n- Metroarekin sustatzen den hiri-eredua auzitan dago, pasanteak erdialdeko gune turistikoaren eta merkatal-denda handien inguruan eredu zentralizatzailea bultzatzen duelako.\n- Egitasmoa inolako partehartze sozialik gabe bultzatu dute, eta 9.000 donostiarren sinaduren babesarekin proiektua gelditzeko eta herri galdeketa bat egiteko eskaerari ezezkoa eman diote.\nHori denagatik, abuztuak 29 asteartean “PASANTEA XAHUTZAILEA: METROARI STOP! PARTEHARTZERIK GABE, INPOSAKETA DA” lelopean Jaurlaritzaren Miramarreko gobernu kontseiluaren aurrean egingo den kontzentraziora biltzeko dei egiten dugu. Halaber, irailak 6 asteazkenarekin, Donostiako Udaletxearen atarian goizeko 10etan protesta ekintza bat egingo dela iragartzen dugu, hain zuzen ere Euskal Gobernuak proiektu behargabeko eta inposatu honen Lugaritz-Mirakontxa tartea eraikitzeko ondasunak okupatu aurreko aktak sinatzeko deitu duen ekitaldia salatzeko.


Irekia Eusko Jaurlaritza - Gobierno Vasco :: Artolazabalek Ehlaberi eta Berezilani Eusko Jaurlaritzak desgaitasunen bat duten pertsonetan enplegua sustatzeko martxan jarriko dituen ekimenen berri eman die\nArtolazabalek Ehlaberi eta Berezilani Eusko…\nDesgaitasunen bat duten pertsonen enplegu-programa eta -politika aktiboak arautzen dituen hurrengo dekretua, kolektiboak hala eskatuta.\nEuskadin, desgaitasunen bat duten 82.400 pertsona daude lan egiteko adinean; horietatik, 66.000k desgaitasunen bat dute eta 16.400ek ezintasun iraunkor homologagarria\n“Hobekuntzak ezarri behar dira desgaitasunen bat duten eta enplegagarritasun zailtasun bereziak dituzten pertsonei laguntzeko gaur egungo enplegu-programan”\nBeatriz Artolazabal Eusko Jaurlaritzako Enpleguko eta Gizarte Politiketako sailburuak eta Marcos Muro Enplegu eta Gazteriako sailburuordeak, gaur goizean, topaketa izan dute Txema Franco Elhabe-desgaitasunen bat duten pertsonak gizarteratzeko eta laneratzeko elkarteko ordezkariarekin eta Javier Larrañaga Berezilan-Bizkaiko Enplegu Zentro Berezien Enpresa Elkarteko ordezkariarekin. Desgaitasunen bat duten pertsonen enplegu-programa eta -politika aktiboak arautzen dituen hurrengo dekretuaren –kolektiboak hala eskatuta– oinarriaren berri eman die.\nArtolazabal sailburuak azaldu duenez, “hurrengo dekretuak jaso behar dituen ildo eta proposamen garrantzitsuenak aipatu eta garatu ditugu; ildo eta proposamen horiek enpresa arruntei desgaitasunen bat duten pertsonen eta enplegagarritasunerako zailtasun bereziak dituztenen kontratazioa sustatzeko –enpresentzako laguntzak areagotuz, baita aldi baterako kontratu batzuetan ere– bideratutako laguntzen programaren arauketa eta finkapena ezarriko dute”.\n“Halaber, hobekuntzak finkatu eta ezarri behar dira gaur egungo Enplegu Lagundurako Programan, desgaitasunen bat duten eta enplegagarritasunerako zailtasun bereziak dituzten pertsonentzako laguntzak hobetzea dakarten gizarte-ekimeneko erakundeen enplegu lagundurako unitateen lana sustatzeko", esan du Artolazabalek.\nSailburuaren iritziz, “finkatu egin behar dira enplegu-zentro berezietara bideratutako programa desberdinak neurri berriekin eta desgaitasunen bat duten eta laguntza-beharrizan gehien duten pertsonen kolektiboaren enplegagarritasuna hobetzeko gizarte-ekimenaren sektorea lehenesteko beste neurri batzuk berreskuratuz”. Beatriz Artolazabalek nabarmendu ditu kolektibo horren lanpostuei eusteko laguntzen programa, enplegua sortzeko inbertsioen programa, enplegu-zentro berezien izen-emate erregistroa eta enplegu lagundurako unitateak.\nEtorkizuneko dekretuak enplegagarritasuneko zerbitzuen programak jasoko ditu –orientazioa, enplegu-zentroak etab.–, desgaitasunen bat duten pertsonen gizarte- eta lan-ibilbideak egoki kudeatzeko erabakigarriak.\nEHLABEren arduradunak Enplegu Zentro Berezien euskal erregistroa garatu behar dela uste du, “horien kalifikazioa eta inskripzioa arautzeko beharrezko tresna gisa, “Desgaitasunen bat duten pertsonen enplegu-programa eta -politika aktiboak arautzen dituen Dekretua”ren esparruan; dekretuak kolektiboa gizarteratzeko eta laneratzeko programak jasotzen dituen eredua zehaztu beharko du.\nBEREZILANek “Lan-enklabeen araudiaren berrikuspena”ri buruzko txostena aurkeztu du; bertan, besteak beste egiaztatzen da langileen prestakuntzak eta enpresen sentsibilizazioak bide ematen diotela mugimendu horri. Hura lan-enklabeek ere sustatuko lukete, egun arte hain gutxitan ezarri direnak; izan ere, enplegu-zentro berezien % 84k sekula ez zuen enklaberik egin.\nLarrañagaren hitzetan, “enklabearen irudiak funtsezko hiru helburu izan ditzake: enplegu babestua arrunt bilakatzeko bide ematea; desgaitasunen bat duten langileei lan-jarduera erabat lehiakorra den lan-merkatuko ingurune errealean garatzeko aukera ematea, baina zenbait bermerekin eta, nolanahi ere, beren lanbide-praktika beteko dutela; eta enklabea egiteko enpresak desgaitasunen bat duten langileen gaitasun errealak hobeto ezagutzea, enpresaren plantillara behin-behinean sartu aurretiko urrats gisa eta, hala badagokio, erreserba-kuotaren eskakizuna betetzeko bide ematea”.\nEskuragarri dauden azken datuen arabera (ODISMET 2017ko txostena, 2015eko datuak), Euskadin desgaitasunen bat duten 82.400 pertsona daude lan egiteko adinean (16 eta 64 urte bitartean) eta, horietatik, 66.000k desgaitasunen bat dute eta 16.400ek, ezgaitasun iraunkor homolagarria. Euskadin lanean dabiltzan desgaitasunen bat duten 27.356 pertsonetatik, % 31,5ek (8.629) baino ez du egiten enplegu-zentro berezien modalitatean. Gainerakoek, 3 enplegatutik 2k, enpresa arruntean edo enplegu publikoan egiten dute lan edo autonomoak dira.\nEuskadin, desgaitasunen bat duten pertsonen estatuko jarduera-tasarik altuenak (% 39,4 vs % 33,9 estatu-mailan) eta enplegu-tasarik altuenak (% 33,2 vs % 23,9 estatu-mailan) dituzte, eta langabezia-tasa baxuenak (% 15,9 vs % 31,0). Euskadin, enplegu-zentro berezietan, Estatuan enplegua duten desgaitasunen bat duten pertsonen % 12k (8.629) egiten du lan, alegia, 72.211 pertsonak, SEPEren 2015eko datuen arabera. Zifra esanguratsua da, kontuan hartuta Euskadin ofizialki lan egiteko adina aitortuta duten biztanleen (1.774.000) % 4,64 (82.400) baino ez dela bizi.\nEuskadin, gizarte-ekimenak enplegu-zentro berezietan sortutako enpleguaren % 95 sustatu du. EHLABEren kide diren 13 erakundeek Euskal Autonomia Erkidegoan dauden zentro berezien enplegu guztiaren (8.629) % 87ri ematen diote enplegua (7.472); beraz, % 90 inguru, dagoen kontzentrazio sektoriala kontuan hartuta. Euskadin desgaitasunen bat duten pertsonen enpleguari dagokionez duen posizionamendu on hori lortu zen, nahiz eta enplegu-politika aktiboen transferentzia lortzen azken erkidegoa izan.\nArtolazabalen hitzetan, “enplegu-politikak erakundeei dagokien gizarte-lidergoa behar du, eta garrantzia handia hartzen du, gure herrialdeko lehiakortasunaren estrategiaren zati den aldetik eta funtsezko tresnak direlako hazkuntza ekonomiko jasangarria izateko eta gizarte-egonkortasuna eta -kohesioa lortzeko”.


Corgi Great Dane Mix - Txakurrak\nGreat Dane Corgi Mix Daniar Handia eta Corgi haztearen ondorioz sortutako arraza mistoko txakurra da. Galdera agerikoa hau aztertzerakoan, ea arraza hau benetan existi daitekeen ?? Beno, ziurrenik ez da gauzarik errealistena, praktikoena edo gizatiarrena. Hori FIV bidez egin beharko litzateke eta C atal baten bidez entregatu, ageriko arrazoiengatik. Jarraitu irakurtzen beherago argazkiak, bideoak ikusteko eta Danimarkako Corgi nahasketa ederrari buruz gehiago jakiteko. Kontuan izan hibrido hau brindle edo beste iterazio batzuekin osa daitekeela.\nAnimalia guztiak bere bidez eskuratzea gomendatzen dizugu erreskate ,ulertzen dugu pertsona batzuek hazle baten bidez pasa dezaketela Great Dane Corgi Mix txakurkumea lortzeko. Hau da, Great Dane Corgi Mix txakurkumeak badituzte salgai.\nHona hemen Corgi Great Dane Mix-aren argazki batzuk\nCorgi Great Dane Mix Historia\nKristo aurreko XIV-XIII mendeetan, Corgi-ren antzeko basurde handiak antzinakoetan agertzen diraGreziatik freskoetanTiryns. Ondorengo mende askotan basurde handi hauek antzinako Grezia osoan agertzen jarraitzen dute. Mendeko zakur molosiarra, Suliot txakurra eta Greziatik etorritako inportazio espezifikoak erabili ziren XVIII.AustriaetaAlemaniaetaotso zakurrakurteanIrlanda. Txakur handiagoak ugaritan irudikatzen dirarunestonesurteanEskandinavia, Danimarkan, V. mendeko txanponetan, etaNorbera zaharraolerkiak. TheKopenhageko Unibertsitateko Zoologia Museoaehiza txakur oso handien zazpi hezurdura ditu gutxienez, K. a. V. mendetik K. a. 1000 arte. Jakina, oso txakur handiak gure historiaren zati ziren duela milaka urte ere. 1500. hamarkadaren erdialdean Europako erdialdeko nobleziak Ingalaterratik txakur sendo eta hanka luzeak inportatu zituen. Txakur ingeles horiek gurutzatuen artekoak zirenMastiff ingelesaketaIrish Wolfhounds. 1600. hamarkadaren hasieratik, txakur hauek haztegiak izan zirenNoblezia alemaniarra, Ingalaterratik kanpo.\nPembroke Welsh Corgi -Galeseraizan ere, 'txakur nanoa' a daganadua artzaintzajatorria duen arrazaPembrokeshire,Gales. A izenarekin ezagutzen den bi arrazetako bat daWelsh Corgi. Bestea daCardigan Welsh Corgi, eta biak iparraldeko spitz motako txakurra den marratik jaisten dira. Spitz arrazaren adibide bat Siberian Husky da. Beste teoria bat da Pembrokes suedierako Vallhunds-ekoak direla, bertako Galeseko artzain txakurrekin gurutzatu zirenak. Pembroke Welsh Corgi bi Corgi arrazetako gazteena da eta Cardiganengandik bereizitako eta bereizitako arraza da. Corgi txikienetako bat da.txakurrakurteanArtzain Taldea. Hori esaten daIsabel II.a erregina30 baino gehiago izan ditu bere erregealdian eta bereak diraarraza hobetsia. Txakur hauek hirurogeita hamar urte baino gehiago daramatzate errege britainiarren mesedetan, baina britainiar arrunten artean berriki jaitsi egin dira ospea eta eskariari dagokionez.\nCorgi Great Dane Mix neurria eta pisua\nBiak ala biak txakur atseginak dira, nahiz eta Corgi mutil koxkorra izan daitekeen.\nCorgi Great Dane Mix Osasuna\nCorgi-rekin nahastutako dalmatiarra honakoa izan daiteke: orokorrean hau ez da txakurkume ona, beraz, mesedez, aldendu nahasketa hau.\nfoxhound amerikarraren beagle nahasketa\nCorgi Great Dane Mix Elikadura\nspaniel tibetano pomeranian nahasketa


Queneau | 31 eskutik\n2012/11/26 · 6:00\nLiburu berezia, oso berezia dela aitortzen zuen Xabier Olarrak 2005ean, Exercices de style liburuaren itzulpenaren atarikoan:\n«Eguneroko bizitzako gertaera bat, hutsal bezain harrigarria, modurik xumeenean kontatua, eta ia beste 100 bariazio, gai horixe bera dutenak. Hori besterik ez da Estilo ariketak». Xabier Olarra\nAzalduta utzi zuen Raymond Queneau egileak, ariketak nola sortuz eta gehituz joan zen, hamabost bat urtetan, istorio hutsal hari jira eta bira emanez:\n«Laurogeita hemeretzigarrenean gelditu nintzen; gehiegi ere ez da komeni; ideial greziarra, aizue».\nTxantxa literario bat hasieran, ikuspegi parodiko batez egina, baina berehala hizkuntzaren ahal-mugak muturreraino eramateko ariketa bilakatu zen: mintzairaren eta hizke(ra)ren goma elastikoa noraino izan daitekeen malgua esperimentatzeko laboratorio literarioa.\n«Ung jourz verse midir, surl laa plateformet arrièreu d’uno autobusi…» hasten da Queneau «Paragoges» ariketan; «Egune bateze eguerdis alderat, autobust batena plataformantz…» erantzuten dio Olarrak. Hitzen amaieran hots bat eranstea omen da paragogea.\nOlarrarena ez da euskarazko bertsio bakarra; berea, kanonikoa dela esan genezake, baina bada askoz lehenagoko beste bertsio pirata bat, 1993an libreago egina Luistxo Fernandezek:\n«Gaura eguerdiana, SA bidekok autobuserak igok naiza. Atzekok plataformak jendezk betetak zegoenk…». Luistxo Fernandez\nOhar bat erantsi zion itzultzaileak bere bertsioari, 2006an sarean argitaratu zuenean: «Atzekok plataformak jendezk betetak zegoenk, irakurtzen dudalarik gaur, Rafa Diez LABeko idazkari nagusia datorkit burura, ergatiboak (edo holako zeozer) gehitzeko duen ohitura horrekin».\nHizkera paragogiko deitu genezakeen hori ez da berria, beraz, dela efektu literario bat sortu nahirik, dela agindu gramatikal neurriz gaindiko bat isildu ezinik, dela —egungo kazetaritza mintzatuan— mintzoa edertu guran.\nIpini belarria, bereziki kirol esatari batzuen jardunari, eta aurkituko duzue hizkera paragogiko garbi bat: «Realake partidarene amaierane gol bate lortzene badu…».\nOlarrak «kirol-literatura» deitzen die Queneau-ren ariketei, jolasa eta norgehiagoka, biak batera direlakoan. Hizkera paragogikoa kirol esatarien artean ari da ugaltzen. Ez zaizue paradoxikoa iruditzen?\nTagged as estilo-ariketak, paragogea, Queneau


Maslives - Wikipedia, entziklopedia askea.\nPatricia HANNON (2014-2020)\n47° 37′ 54″ N, 1° 28′ 50″ E / 47.631666666667°N,1.4805555555556°E / 47.631666666667; 1.4805555555556Koordenatuak: 47° 37′ 54″ N, 1° 28′ 50″ E / 47.631666666667°N,1.4805555555556°E / 47.631666666667; 1.4805555555556\nChambord, Huisseau-sur-Cosson, Montlivault, Saint-Dyé-sur-Loire eta Suèvres\nMaslives Frantziako udalerri bat da, Loir-et-Cher departamenduan dagoena, Centre eskualdean. 2013an 638 biztanle zituen.\n2007an Maslives udalerrian erroldatutako biztanleak 638 ziren. Familiak 254 ziren, horien artean 46 pertsona bakarrekoak ziren (8 bakarrik bizi ziren gizonak eta 38 bakarrik bizi ziren emakumeak), 117 seme-alabarik gabeko familiak ziren, 83 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 306 etxebizitza zeuden, 261 familiaren etxebizitza nagusia ziren, 28 bigarren erresidentzia ziren eta 17 hutsik zeuden. 298 etxeak ziren eta 2 apartamentuak ziren. 261 etxebizitza nagusietatik 214 bere jabearen bizilekua ziren, 39 alokairuan okupaturik zeuden eta 8 doan lagata zeuden; 10 etxek bi gela zituzten, 42 etxek hiru zituzten, 66 etxek lau zituzten eta 143 etxek bost zituzten. 212 etxek euren parking plaza propioa zuten azpian. 95 etxetan ibilgailu bat zegoen eta 156 etxetan bat baino gehiago zituzten.\nMaslives udalerriko biztanleria-piramidea 2009an .\n2007an lan egiteko adina zuten pertsonak 444 ziren, horien artean 357 aktiboak ziren eta 87 inaktiboak ziren. 357 pertsona aktiboetatik 332 lanean zeuden (166 gizon eta 166 emakume) eta 27 langabezian zeuden (14 gizon eta 13 emakume). 87 pertsona inaktiboetatik 41 erretiraturik zeuden, 28 ikasten zeuden eta 18 "bestelako inaktibo" gisa sailkaturik zeuden.\n2009an Maslives udalerrian 265 unitate fiskal zeuden, 672 pertsonek osaturik. Pertsona bakoitzeko diru-sarrera fiskalaren mediana urteko 18.808 euro zen.\n2007an zeuden 15 komertzioetatik, 2 janari enpresak ziren, 3 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen, 2 ostalaritza eta jatetxe enpresak ziren, 1 finantziazio enpresa zen, 3 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Maslives udalerrian 12 nekazaritza-ustiategi zeuden, 434 hektarea erabiltzen.\nMontlivault (2,7 km)\nSaint-Dyé-sur-Loire (2,7 km)\nChambord (3,6 km)\nSuèvres (4,1 km)\nCour-sur-Loire (4,7 km)\nSaint-Claude-de-Diray (4,8 km)\nHuisseau-sur-Cosson (4,9 km)\nMuides-sur-Loire (5,7 km)\nBNF: 15259403j (data)\nOrriaren azken aldaketa: 6 urtarrila 2020, 21:05.


Errefuxiatuen egoera nehoiz baino txarragoa | Basque Country | KAZETA\nErrefuxiatuen egoera nehoiz baino txarragoa\nAste honetan Nazio Batuen Erakundeko Errefuxiatuen Agentziak argitaratu duen urteko txostenak okerrera joan den egoera bat deskribatzen du.\nKazeta|23/06/2016 08:00|0 commment Updated at:\n"Debakatua da errefuxiatuak uztea" dio Baionako Space Junk gelan ikusgai dagoen margolanak. © Isabelle MIQUELESTORENA\nNazio Batuen Erakundeko Errefuxiatuen Agentziaren arabera, 65,3 milioi pertsona beren herritik joatera behartuak izan dira 2015ean. Hots, biztanleria frantsesaren edo italiarraren heineko kopurua. Pertsona batek 113ren gain bizi izan du egoera hori. Nehoiz ikus ez den kopurua. Gerlak, bortizkeriak, jazarpenak eta giza eskubideen urraketek eragin dute krisian diren herrietan odol huste hori.\nLehen aldia da Errefuxiatuen agentzia sortu denetik 60 milioi pertsonen heina gainditua dela. Gerlak eta jazarpenak beren herria uztera bultzatzen ditu, baina horretaratzen dituzten arrazoinak gero eta gehiago dira. Azken urteetan, Siria, Afganistan eta Somaliatik joaten dira Europako mugetan aurkitzen diren errefuxiatuak. Beren herriko mugen barnean mugitu diren populakuntza hein handienak Kolonbia, Sudan, Irak eta Yemen izan dira.\nNazioarteko erakundeak azaleratzen duen beste errealitatea, behin Europara heltzen direnean, itsasoaren arriskua gainditzen dutenek bizi duten oztopoa da, mugak hetsiak baitira. Filippo Grandi Errefuxiatuen ardura duen Nazio Batuen goi komisarioak ohartarazi duenez, gainera, asilio eskaerak ukatzen dira. Alabaina, "nazioek elgarrekin lan egin beharko luketela" uste du komisarioak.\nHerria beharturik uzten duten pertsonen kopurua 1990etik upatzen ari da, baina azken bost urteetan erritmoa azkartu da. Nazioarteko agentziaren arabera, ondoko hauek dira arrazoinak: gatazkek gehiago irauten dute; gatazka berriak erregularki agertzen dira; errefuxiatuen egoerei erantzuteko neurri juridiko egokiak gero eta eskasagoak dira.\nPrentsak Europak kudeatu behar duen milioi bat etorkinen problematika aipatzen zuen bitartean, joan den urtean, beren herria utzi behar izan duten pertsonen gehiengoa hego hemisferoan zirela nabarmendu du Nazio Batuen Erakundeko Errefuxiatuen Agentziak.\nBeste joera batek kezkatu du: munduko errefuxiatuen %51 haurrak ziren eta horietako anitzek gurasorik gabe bidaiatzen zuten.


18/19 LEP: plaza gehiago fakultatiboentzat - Sindicato Médico de Euskadi\nInicio » 18/19 LEP: plaza gehiago fakultatiboentzat\n18/19 LEP: plaza gehiago fakultatiboentzat\n2021, martxoa, 24\nOsakidetzak jakinarazi digu 808 plaza emango dituela fakultatiboentzat (guztizkoaren %25). Horietatik, 321 Lehen Mailako Arretako medikuentzat izanen dira, defizit handiagoa baitute\nOsakidetzako Zuzendaritzarekin izan dugun negoziazio neketsuaren ondoren, 18/19 LEPan A1 taldearentzat (fakultatiboentzat) zuzendutako plaza-kopurua handitzea lortu dugu. Gaur, martxoaren 24ko mahai sektorialean, jakinarazi digute 808 plaza eskainiko direla A1 taldearentzat, hau da, plaza guztien %25 (3.233 plaza), eta, horietatik, 321 Lehen Mailako Arretako medikuentzat izango direla.\nOsakidetzaren hasierako proposamena, 753 plazakoa baloratu ondoren (nahikoa ez zela iruditu baitzitzaigun, argi eta garbi), handitze hori lortzeak arrakasta handia dakarrela fakultatibo guztientzat iruditzen zaigu. Lehen Mailako Arretako Medikuen taldearentzat ere bada garaipena, egiturazko defizit handia baitu. Izan ere, urtebete baino gehiago daramagun pandemia honek agerian utzi du mediku gabezia eta ospitaleetako kolapsoa saihesteko mediku gehiago kontratatzeko dagoen premia.


«Goierri izaera enpresa traktoreetan ere badago, Goierriren parte sentitzen dira»\n15 uztaila, 2017 Motzean 878\nGoiekiko gerentea eta Goierri Valleyren idazkaria da Iker Galparsoro.\nNondik erne da elkartea?\n2008an martxan jarri genuen enpresen arteko lankidetza sarea, eta hark izan dituen egitasmo, foro eta lantaldeen ondorioz, beharrezkoa ikusi zen era batera edo bestera egituratzea. Bai enpresei zuzenean parte hartzeko aukera emateko, bai erabakiak hartzeko garaian beraiek ere planteatzeko; bestetik, enpresa denen artean zer nolako estrategiak hartu edo ekintzak garatzeko.\nMetalgintza sektorea hartu duzue oinarri. Hor zentratuko da?\nGure helburua da industria eta metalgintza sektorea sendotzea. Enpresen arteko harremanak estutu, eta etorkizunari begira proiektu berriak garatu, enpresa gehiago sortu. Industriagintzak izan behar duen eraldaketan motorea izatea da helburua, eskualde mailan.\nZer, nola eta norantz dauka eraldatu beharra metalgintzak?\nBeti dago aldatzeko beharra, eta enpresek badakite hori. Gaur egun, ezin dugu orain dela 15 urte egiten genuena egin, eta hemendik 15 urtera ere beste era batera, beste zerbitzu eta produktu batzuk landu beharko ditugu. Eraldatzeko behar-beharrezkoa da hausnarketa. Enpresa traktoreek duten informazioa eta merkatuaren ezagutza oso zabala da. Agian, txikiek ez daukate hainbeste baliabide. Ezagutza hori guztia partekatu nahi dugu, eta denen artean erabakiak hartu.\nOrain arte, enpresen batasun esperientzia nolakoa izan da?\nEspero genuena baino asko hobea. Izugarrizko ilusioa dute. Enpresa txikietatik sortu zen ekimena, eta enpresa traktore ia denak sartu dira; eta bultzatzeko, parte hartzeko gogoarekin, gainera. Harrituta gaude zer nolako arrakasta izaten ari den etxe barrenean. Kanpora begira ere bai, erakunde, enpresa eta instituzio asko deika ari dira, ekimenaren berri izateko.\nGoierri Valleyren berritasuna enpresa handiak sartzea da? Haientzat zer interes du?\nNik uste dut zerbaitek batzen gaituela, eta zerbait hori Goierri dela. Konturatu gara Goierri izaera edo sentimendu hori benetan traktoreetan ere badagoela. Goierriren parte sentitzen dira, eta eman diezaioketena asko dela badakite. Elkartean egon eta ekarpena egin nahi dute. Orduan, guretzat oso-oso pozgarria izan da enpresa guztiak nola batu diren ikustea. Dudarik gabe, gainera.\nSinergia aktibo bat da, berez.\nGuretzat funtsezkoa, hasieran, hori da. Eskualdeko erakunde eta enpresen arteko elkarlana bultzatzea, eta dauden sinergiak baliatzea. Hori ondo egiten baldin badugu, kanpora saltoa ematea errazagoa izango da.\nNazioartekotze horretan, zer fasetan dago Goierri Valley?\nOrain behar duguna nazioartekotze prozesurako estrategia bat da. Momentu honetan, dauzkagun ekintzak iraganetik jasotzen ari garen batzuk dira. Hurrengo urteetarako, Goierri Valley bezala estrategia garbi bat markatu behar dugu.\nEskualdera nola itzuliko den diseinatu duzue?\nLandu behar da. Baina, irizpide nagusi bezala, Goierriko enpresentzat eta Goierri Valleyko enpresentzat onurako proiektuak izango dira. Onuradunak goierritarrak eta Goierriko enpresak izango gara.\nBatez ere enpresa txikiak sendotuko ditu, eta lanpostu gehiago sortu, horiei aukera emanez merkatu eta sektore berrietara zabaltzeko.\nGoierri Valley, altzairuzko bailara (Klikatu erreportaje osoa irakurtzeko)\n« 245. zenbakia [pdf]\nGoierri Valley, altzairuzko bailara »


Aralar Udal Musika Eskola: maiatza 2019\nostirala, maiatzak 24, 2019\nKaixo! Gaur abiatu dugu heldu den ikasturteko matrikulazio kanpaina.\n1. Gure ikasleak zaretenak modu errazean ia automatikoki berritu dezakezue matrikula.\n2. Lehen aldiz matrikulatu nahi baduzu, matrikula internet bitartez errez egin dezakezu.\n3. Horretaz gain, norbaitek matrikula paperean egin nahi badu Araitz, Basaburua, Betelu, Goizueta, Larraun, Leitza, Lekunberri eta Ultzamako udaletxetan egin dezake. Atez eta Odietako biztanleak zuen udalean dituzue inprimakiak baina Ultzamako udaletxean entregatu beharko dituzue.\nAdi Famili Ugariak! : deskontuak ezartzeko ezinbestekoa da famili ugariko txartela entregatzea.Informazio guztia HEMEN sakatuz.\nEgilea: Aralar ordua: 11:30 iruzkinik ez:\nEtiketak: 201920, escuela de música, matrícula, matriculación, matrikula, Matrikulazioa, musika eskola matrikulazio kanpaina\nastelehena, maiatzak 20, 2019\nErne! Goizuetako kontzertu ordutegian aldaketa izan da. 18:30ean beharrean 19:00etan izango da.\nEgilea: Aralar ordua: 13:39 iruzkinik ez:\nEtiketak: Goiueta, Kontzertuak\nosteguna, maiatzak 16, 2019\nEgilea: Aralar ordua: 22:42 iruzkinik ez:\nEtiketak: Musikari Txikiak\nastelehena, maiatzak 13, 2019\nOraingoan, aurtengo kontzertu tematikoen antolamenduaren berri emateko zuzentzen gara zuengana. Hona hemen aurtengoari dagozkion xehetasunak:\nAurtengo kontzertuaren izenburua “70´ Sekulako uzta!” da. 9 tema moldatu dira eta jada, zuen seme-alabak hauek prestatzen ari dira.\nAzken aldian dugun joerari jarraituz, paperezko oharrak ematea saihestu nahi dugu ahal dugun neurrian. Hori dela eta, hemen idazten direnak kontutan hartzeko eskatzeaz gain, informazio guztia eguneratua gure blog-ean eta sare sozialetan jarriko dugu. Beraz, hau kontsultatzeko eskaera egin nahi dizuegu informazio eguneratua izan dezazuen.\nKontzertu guztiak ekaineko 1go eta 2. asteetan egingo dira, bat 1go astean eta beste guztiak 2. astean. Honen aurretik, kontzertu bakoitzeko 2 entsegu izango dira eta beti bezala, kontzertuan parte hartu ahal izateko, gutxienez horietako batera joatea derrigorrezkoa izango da.\nEntsegu orduetan mantenduko diren klase bakarrak haur hezkuntzakoak izango dira. Beraz, instrumentu, hizkuntza musikala, abesbatza eta talde instrumentaleko saioak bertan behera geratuko dira entseguak irauten duen bitartean.\nKanta bakoitzaren entseguari 15 minutu eskainiko zaizkio eta blog-ean eta sare sozialetan zintzilikatuko dugu ordena eta bakoitzaren ordutegi konkretua. Dena behar bezala joateko, kanta bakoitza hasi baino 10 minutu lehenago bertan egotea komeni da. Gogoratu ere, garrantzitsua dela beharrezko partiturak edota irakasleek eskatutakoak eramatea.\nBeti bezala, partaidetzaren inguruko edo bestelako zalantzaren bat baduzue, irakaslearengana jotzea duzue egokiena.\nEkaineko 2. astean klase guztiak bertan behera geratuko dira. Beraz, ekainaren 10etik 14ra ez da klaserik egongo, kontzertuak bakarrik izango ditugu.\nSalbuespenak: arrazoi ezberdinengatik, entsegu garaian edota kontzertu astean irakasleren batek klaseren bat eman behar badu, irakaslea bera arduratuko da zuzenean inplikatuei jakinarazteaz.\nEbaluazio datak egutegian ageri diren bezala mantenduko dira.\nHona hemen, kontzertu tematikoaren inguruko entsegu eta kontzertu datak eta baita kanten ordena ere:\n· 1go entsegua: maiatzak 21, asteartea.\n· 2. entsegua: ekainak 4, asteartea.\n· Bi entseguen ordutegi orokorra: 17:10-18:10. Aipatu bezala, kanta bakoitzaren ordutegi zehatza blog-ean eta sare sozialetan zintzilikatuko da.\n· Kontzertu eguna: ekainak 10, astelehena.\n· Kontzertu ordua: 18:30.\n· Entsegu tokia: Jauntsarats-ko eskolan.\n· Kontzertu tokia: Jauntsarats-ko Apeztegiberriko ganbaran.\n· Entseguen kanten ordena:\n· 1go entsegua: maiatzak 23, osteguna.\n· 2. entsegua: ekainak 6, osteguna.\n· Bi entseguen ordutegi orokorra: 16:30-18:45. Aipatu bezala, kanta bakoitzaren ordutegi zehatza blog-ean eta sare sozialetan zintzilikatuko da.\n· Kontzertu eguna: ekainak 12, asteazkena.\n· Entsegu tokia: Indianoetxean.\n· Kontzertu tokia: Beteluko elizan.\n· 1go entsegua: maiatzak 20, astelehena.\n· 2. entsegua: ekainak 3, astelehena.\n· Bi entseguen ordutegi orokorra: 17:00-19:15. Aipatu bezala, kanta bakoitzaren ordutegi zehatza blog-ean eta sare sozialetan zintzilikatuko da.\n· Kontzertu eguna: ekainak 14, ostirala.\n· Entsegu tokia: Mitxausenean.\n· Kontzertu tokia: Lekunberriko kiroldegian.\n· 1go entsegua: maiatzak 15, asteazkena.\n· 2. entsegua: ekainak 5, asteazkena.\n· Bi entseguen ordutegi orokorra: 16:00-18:15. Aipatu bezala, kanta bakoitzaren ordutegi zehatza blog-ean eta sare sozialetan zintzilikatuko da.\n· Kontzertu eguna: ekainak 13, osteguna.\n· Entsegu tokia: talde instrumentaleko gela (institutuko musika gela).\n· Kontzertu tokia: Leitzako elizan.\n· Bi entseguen ordutegi orokorra: 16:10-18:25. Aipatu bezala, kanta bakoitzaren ordutegi zehatza blog-ean eta sare sozialetan zintzilikatuko da.\n· Kontzertu eguna: ekainak 11, asteartea.\n· Entsegu tokia: Larraintzarko Gizarte-etxean.\n· Kontzertu tokia: Larraintzarko eskolako jantokian.\nEgilea: Aralar ordua: 23:13 iruzkinik ez:\nEtiketak: kontzertu, Tematikoa\nMATRIKULAZIOA 2019-20 Kaixo! Gaur abiatu dugu...


Kalabaza eta errukula entsalada\nKalabaza / Curcubita maxima\nKalabaza kuiaren fruitua da, Kukurbitazeoen familiakoa. Familia honek 850 landare espezie barne hartzen ditu, gehienak belarkarak, igokariak edo herrestariak, fruitu handiak eta azal sendoa dituztenak. Angurria eta meloia bezalako fruitu batzuk, luzokerra edo kuiatxoa bezalako barazki arruntekin batera, familia berekoak dira.\nUdako eta neguko kalabazak dira mota nagusiak.\nUdako kalabazak azal argikoak izaten dira, hazi bigunak dituzte eta denbora gutxi kontserbatzen dira. Talde honetakoak dira:\nBasaerramu-kalabaza: lauketa itxura, 20 zentimetroko diametroa eta zuria, berde argia edo horiaren artean aldatzen den kolorea.\nEspagetia: Japoniatik dator eta meloi hori kolore baten antzeko forma du. Izena, bere haragi egosiaren forma espagetien antzeko harietan erraz banatzen delako da.\nErrondinia: kalabaza biribila, larruazal laranja eta haragi zuria edo horia.\nNeguko kalabazak udakoak baino lehorragoak, haritsuagoak eta goxoagoak izaten dira. Haien larruazala oso lodia da, eta, horri esker, denbora gehiagoz kontserbatzen dira. Besteak beste:\nZidra-kalabaza: musketa kalabaza edo zanlo esaten zaio, eta eremu tropikaletan hedatuena da. Beta karoteno eduki altua duenez, bere pulpa likatsua eta hori kolorekoa da.\nKonfitura-kalabaza: tamaina handikoa izan ohi da, eta zirikilote kalabaza ere esaten zaio, kalabaza horrekin egiten den produktua dela-eta.\nKalabaza txinatarra edo argizariaren kalabaza: arrauzkara edo luzanga formako barietatea da, 6-8 zentimetro inguruko luzerakoa. Asiarren dietaren parte da, eta bere azala, behin helduz gero, zerosa itxura hartzen duelako bereizten da.\nBatzuek diotenez, bere jatorria Amerikan kokatu daiteke, baina badirudi Hegoaldeko Asiako barazkia dela. Antzinako egile askok haien idazkietan aipatzen dute kalabaza, eta badakigu hebrearren eta egiptoarren artean lantzen zela.\nHasiera batean, kontsumitzeko baino gehiago, kalabaza haziak aprobetxatzeko landatzen zen produktu hau. Mami eta zapore gehiago zuten mota desberdinak sortu ahala, ohitura hori desagertuz joan zen.\nBere kontsumoa Asiatik Erdialdeko Amerikaraino hedatu zen, handik aurrera kontinente honen hegoaldera zein iparraldera iritsiz. XV. mendera arte espainiarrek ez zuten kalabaza Europan sartu, klima beroeneko herrialdeetan batez ere zabaldu zena.\nGaur egun, mundu osoko lur epel eta hezeetan landatzen da kalabaza.\nKalabazaren osagai nagusia ura da, eta dituen karbohidrato gutxiei eta koipe eskasei esker, kaloria gutxi ematen ditu.\nZuntz-iturri ona da, asetasun-balioa ematen duena, eta hesteetako zirkulazioa hobetzen du, traktu gastrointestinaleko mukosak leuntzeko muzilago asko baitaude.\nBitaminei dagokienez, kalabazak beta-karoteno edo A probitamina eta C bitamina ugari ditu. E bitaminaren, folatoen eta B taldeko beste bitamina batzuen (B1, B2, B3 eta B6) kantitate nabarmenak ere baditu.\nSukaldaritza erabilerak. Zer egin kalabazarekin\nKalabazaren mamia gordinik (fin xehatuta), entsaladetan, zizka-mizketan edo ogitartekoetan, pureetan egosita, krema hotzetan, hala nola vichyssoise, edo krema beroetan, frijitua, erregosia eta/edo labean jan daiteke.\nAdi! Egosi nahi dugunean, 20 minutu baino gehiago ez egostea gomendatzen dizugu, erabat desegitea nahi ez baduzu.\nKalabaza nola gorde\nKalabaza osoa, ireki gabe, kontserbatzeko modurik onenetako bat leku fresko eta ilun batean gordetzea da, berotik, hotzetik eta argitik babestuz. Tenperatura egokiena 10ºC eta 16ºC bitartekoa izango litzateke, ondo kontserbatuta sei hilabete iraun baititzake. Zatitan moztu ondoren, plastikozko filmarekin eta hozkailuaren barruan babestea da onena.\nKozinatuta baldin badago, hozkailuan edo izozkailuan gorde dezakegu.\nIzozteko, galdarraztatzea gomendatzen dizugu; izan ere, kozinatzen ez badira edo desizoztean galdarraztatzen ez badira, haien hezetasun-galera handiagoa izango da eta horrek, oso trinkotasun arraroa duen kalabaza bat izatea eragingo du.\n1584. urtean, Jacques Cartier esploratzaile frantsesak San Lorentzo eskualdea bisitatu zuenean, «gros melons» deituriko barazkiak aurkitu zituen. Izen hori ingelesera «pompions» izenarekin itzuli zen, gaur egun ingelesez deitzen den «pumpkin» hitzeraino eboluzionatu zena. Beste batzuek diotenez, "pumpkin" hitza grezierazko "pepon" hitzetik dator, meloi handi bat izendatzeko erabili zena.\nKalabaza erraldoien munduko lehiaketak daude. Kalabazarik astunena 824,86 kilokoa izan zen eta Kelsey Bryson, Ormstown herrikoa, (Quebec, Kanada), aurkeztu zuen Prince Edward Konderriko Kalabazetako Jaialdian, 2011ko urriaren 15ean, Ontarion (Kanada).\nKalabazekin amets egitea iragarpen txarra da, hainbat gaitzen berri ematen baitigu, batez ere amestu duen pertsona nekazaria edo baserritarra bada. Kalabaza lehortuta edo ustelduta agertzen bada, galerak adierazten ditu. Berde baldin badago edo ez badago heldu, negozioetako lehiakideen inbidiez berri emango digu. Hala ere, kalabaza gozoarekin amets egiten badugu, gure jarduera guztiak hobetuko direla ohartarazten digu.\nAntzinako Grezian kalabazak sexu-grina itzaltzen zuela uste zen. Erdi Aroan, elizak otoitzetan kalabaza-pipitak bekatuzko pentsamenduak urruntzeko erabiltzea gomendatzen zuen, eta horiek murtxikatzeak zelibatuari eusteko balio zuela ere uste zen.\nOrbanik gabekoarekin eta aratzarekin zuen loturagatik, XVII. mendean erdeinuekin zerikusia zuen, eta hori ezkongai-harremanen testuingurura estrapolatu zen. Kataluniako zenbait landa-eremutan, bertakoak ez ziren ezkongaiak afaltzera gonbidatzen zituzten. Mutil-lagunari zigarroari su ematen bazitzaion, ezkongaia ondo ikusia zelako seinale zen, baina jateko kalabaza platerkada bat eskaintzen bazioten, mutila gogoko ez zutela eta alde egin behar zuela esan nahi zuen. Hortik dator gaztelerazko "dar calabazas" esamolde ospetsua.\nElikagai honekin musika tresnak sortu izan dira, hala nola marakak, txintxirrinak, kaskabiloak edo karimbak.\nItalian, kalabaza-marmelada haurren, eriondoen edo adinekoen askarirako gomendatzen da, oso digerigarria eta hesteetarako onuragarria baita.\nKalabaza-loreak jangarriak dira. Entsaladetan gordinik jan daitezke edota beste barazki batzuekin batera kozinatuta.\nEz da barazki honen zatirik galtzen, zurtoinak eta hostoak hegaztientzako eta beste animalia batzuentzako elikagai gisa ere erabil baitaitezke. Zereal gehienen adina zuntz dute.


GIZA ESKUBIDEEN NAZIOARTEKO EGUNA DELA ETA, ARARTEKOAREN ERAKUNDE-ADIERAZPENA - GIZA ESKUBIDEAK\nGIZA ESKUBIDEEN NAZIOARTEKO EGUNA DELA ETA, ARARTEKOAREN ERAKUNDE-ADIERAZPENA\nAbenduaren 10ean, urtero bezalaxe, Arartekoak Giza Eskubideen Nazioarteko Eguna ospatzen du eta ospakizunarekin bat egitera eta Hitzarmenarekin duten konpromisoa berritzera gonbidatzen ditu herritarrak eta euskal administrazio publikoak.\n1948ko abenduaren 10ean, Nazio Batuen Batzar Nagusiak Giza Eskubideen Aldarrikapen Unibertsala onartu zuen. Prestaketa-lanak zuzendu zituen emakumeak, Eleanor Roosevelt estatubatuarrak ahaleginak egin zituen arren, une hartan Aldarrikapenak ez zuen ahobatezko babesik izan. Hala ere, denboraren joanak arrazoia eman zion urte haietako emakumeek eta gizonek unibertsaltasunaren alde egin zuten apustuari.\nAldarrikapena giza eskubideen katalogo zabala da, bere baitan hartzen ditu eskubide zibilak, politikoak, ekonomikoak, sozialak eta kulturalak, baita betebeharrak ere. Nahitaezkoa izan gabe onartu zen. Alabaina, Giza Eskubideen arloko erreferentziazko testua izanik erdigunean dagoenez gero, Nazio Batuen zenbait organo eta erakunderen lanean etengabe erabiltzen denez gero, ezinbestekoa bihurtu da nazioarteko sisteman. Gainera, Aldarrikapena Giza Eskubideei buruzko nazioarteko beste itun askoren abiapuntu izan da, esate baterako, Giza Eskubideen Europako Hitzarmena edo Eskubide Zibil eta Politikoen eta Eskubide Ekonomiko, Sozial eta Kulturalen gaineko nazioarteko itunak.\nAurten, COVID-19aren pandemiak berriro nabarmendu du Giza Eskubideen unibertsaltasuna. Pandemiak planeta osoari eragin dio eta gizon-emakume guztiok batera duguna gogorarazi digu, nondik gatozen alde batera utzita. Arazoak oso antzekoak izan dira edonon, eragin biziagoa izan dute emakume, desgaitu, haur, gutxiengo edo edadetuengan . Halaxe erakusten du Arartekoak pandemia dela eta hilabeteotan egin eta argitaratu dituen nazioarteko agirien bildumak. Horrelako egoerei aurre egiteko behar ditugun Giza Eskubideak, beraz, berberak dira gizon-emakume guztientzat.\nArartekoak oraintsu gogorarazi duenez, eskubideak garrantzitsuak dira, baina baita horiek baliatu ahal izatea ere. Eskubide sozialak baliatzeko bereziki, behar-beharrezkoak dira administrazio publiko eraginkorrak, herritarrengandik hurbil daudenak. Aldarrikapen Unibertsalean oinarrituta, euskal administrazioek eskubideak gauzatzea erraztu dezaten zainduko du aurrerantzean ere Arartekoak, eta, beti bezala, eskubideok ezagutzera eta eskatzera animatzen ditu herritarrak. Abenduaren 10ean, Nazio Batuek urtemuga hori ospatzeko prestatu duen online kanpaina bisitatzera gonbidatzen ditu denak.


IRRATIEN TARTEA: Etxepare lizeoko protesta, bizikleta elektriko eta euskal presoen egoera - Arrosa\nBaionako Akademia Ikuskaritza aurrean bazkaldu zuten atzo Bernat Etxepare lizeoko ikasle, guraso eta irakasleek. Izan ere, 106 ikasle 3 gelatan banatu nahiko lituzke Baionako Akademia Ikuskaritzak; 35 ikasletik gora klase bakoitzean. Egoera hori salatzeko bildu ziren protestara atzo, eta horren berri ekarri du Gure Irratiako esatari Ihintza Arrietak irratien tartera. Horrez gain, Baionako Hiri Elkargoak bizikletaren erabilera sustatzeko erosi dituen 50 bizikleta elektrikoez hitz egin du. Baita euskal preso eta iheslari politikoen etxeratzearen aldeko Bagoaz dinamikak goizean eskaini duen agerraldiaz ere.\nPosted in ZebrabideaTagged #akademia #bagoaz #bernat etxepare #bizikleta #egoera #elektriko #euskal preso politiko #guraso #gure irrati #hezkuntza #ihintza arrieta #ikasle #ikuskaritza #irakasle #irratien tarte #lizeo #portada #protesta\nAste honetako 'ARGIA': Izaro Arbe puntista, Miren Olasagasti diasporako donostiarra eta Askekintza


STEILASen XI KONGRESUA 40 urte publikoaren alde - Steilas\nSTEILASen XI KONGRESUA 40 urte publikoaren alde\nHemen garenok datozen 4 urteetarako STEILASen Nazio Batzorde Iraunkorra osatzeko hautagaiak gara.\nDakizuenez, atzo eta gaur STEILASek bere XI. Kongresua burutzen ari da Gernikako Elai Alai areto honetan.\nKongresu berezia da, leloan irakurri daiteken moduan ikasturte honetan 40.urtemuga ospatzen ari garelako. Bertan, 4900 afiliatu baino gehiagoren izenean 143 ordezkari bildu gara. Ordezkariekin batera Euskal Herriko – ESK, ELA, LAB eta ETXALDE- , Galizia, Kataluña, Aragoi, Asturies ,espainiar estatuko eta UGTSARIO sindikatuetako lagunak gonbidaturik daude.\nKongresua, abenduan hasitako bidearen amaiera da. Abenduan eztabaidagai izan den ponentzia aurkeztu zen eta hilabete hauetan guztietan sindikatuko afiliatuek ponentzia eztabaidatu, zuzenketak egin eta erabakiak hartzeko aukera izan dute. Guztira 150 zuzenketa baino gehiago egin dira. Prozesu honek, tokiko Herrialde Batzarretan eta Kontseilu Nazionalean eztabaidatu ondoren, 50 zuzenketa utzi ditu kongresuko osoko bileran eztabaidatzeko.\nAtzo, aurreko Idazkaritza Nazionalak azken lau urteetako kudeaketa txostena aurkeztu zuen. Marko soziopolitikoa eta sindikatuaren jarduera eta izan ziren hizpide. Afiliazioaren bilakaera, ordezkaritza sindikala eta balantze ekonomikoa ere aurkeztu ziren. Plenoak, txostena eztabaidatu ondoren, azken 4 urteetako kudeaketa onartu egin zuen.\nGaurko lehengo saioan aurkeztutako Ponentzia izan da eztabaidagai. Ponentziaren lehengo zatian egoera sozio-politikoa aztertzen da eta bertan emergentzia ekologikoa, larrialdi soziala eta neoliberalismoaren logika heteropatriarkala jorratzen dira. Kapitalaren planak ere aipatzen dira, baita gure arlo politikoaren inguruko zertzelada batzuk eman ere.\nBigarrenean , zabalena, politika neoliberalak hezkuntzan duten ondorioa aztertzen da, haur eskoletatik unibertsitatera. Honekin batera kalitatezko Euskal Eskola Publikoaren aldeko gure proposamenak azaldu eta behar dugun eskola eta unibertsitatearen ezaugarriak jorratzen dira. Urteetan aldarrikatzen ari garen Euskal Eskola Publiko euskalduna, hezkidetzagilea, inklusiboa… gure hezkuntza sistemaren ardatz izan behar duela berresten dugu.\nHirugarren zatian, aurrera begira gure lan ildoak eta sindikatuaren egitekoak finkatzen dira.\nKongresuan sindikatuko zuzendaritza organoak ere berrituko ditugu. Idazkaritza Nazionala, Nazio Batzorde Iraunkorra eta Kontseilu Nazionala hautatuko dira. Idazkaritza Nazionala 21 kideek osatzen dute eta ez da aldaketa handirik espero, 4 edo 5 besterik ez.\nAgerraldia amaitutakoan ekitaldi nagusia izango dugu eta bertan Euskal herriko alderdi politiko – EHBILDU, AHALDUGU PODEMOS, SORTU, ALTERNATIVA, EA, EZKER BATUA-, sindikatu – CCOO irakaskuntza ; hezkuntza eragileak – EHIGE ,…- eta bestelako jendarte eragileak – EMM, FSI, Etxerat, Kontseilua, pentsionistak martxan, OEE, EHE…- eta bertako sindikatuen eta UGTSARIOaren agurrak entzuteko aukera izango dugu.\nKongresuko informazio gehiago: http://steilas.eus/xi-kongresua/\njoakin2018-07-03T01:55:01+02:002018 19 maiatza |Albisteak, EAE, Nafarroa, Prentsa Oharrak|


Edgar Eskoziakoa - Wikipedia, entziklopedia askea.\nEdgar Eskoziakoa, (Eskoziako gaeleraz: Eagar mac Mhaoil Chaluim), ezizenez Probus, hots, "Ausarta" (1074, Eskozia - 1107, Edinburgh, Eskozia) Eskoziako Erresumako errege bat izan zen, garai hartan Alba erresuma izenaz ezagutzen zena.\n1097ko urria - 1107ko urtarrilaren 8a\n← Donald III.a Eskoziakoa, Edmund of Scotland (en) - Alexandro I.a Eskoziakoa →\nEdinburgo, 1107ko urtarrilaren 8a (32/33 urte)\nMalcolm III.a eta Margarita Wessexkoaren laugarren semea zen. 1094an Donald III.a osabak bere anaiordea zen Duncan II.a erregea hil zuen.\nEdgarrek Gilen II.a Ingalaterrakoaren babesarekin Lothian ingurua kontrolatzeari ekin zion 1095tik aurrera, eta Donald III.a 1097an ondorengorik gabe hil zenean. Oinordekoa izan gabe eskuraturiko erregetza izan arren ez zuen barne krisirik izan bere erregealdian.\n1098an Magnus III.a Norvegiakoarekin ituna sinatu zuen mendebaldeko mugak egonkortzeko, horretarako Hebridak eta Kintyre eman zizkion. 1107an hil zen Edinburghen, oraindik argitu gabe dago nola hil zen.\nWikimedia Commonsen badira fitxategi gehiago, gai hau dutenak: Edgar Eskoziakoa


Koronabirus kutsapenak: lan istriputzat hartuko dira osasun langileen kasuan – Bizilan\nKoronabirus kutsapenak: lan istriputzat hartuko dira osasun langileen kasuan\nKoronabirusa. Informazioa eta gomendioak alarma egoerarako artikuluan bere momentuan azaldu genizuen bezala, koronabirusagatiko bajak (edozein sektoretan) lan istripuekin parekatu ziren (6/2020 Dekretua, 5. artikulua).\nHonek ekarri zuen aldaketa nagusiena prestazioen ordainketa izan zen: gaixotasun arruntatzat jo arren, lan istripuekin ASIMILATU zirenez, prestazioaren zenbateko handiagoa kobratu izan da (%75) eta lehen egunetik jaso da.\nHala ere, orduan azaldu genuenez, era honetan, aitortu barik gelditzen ziren benetan gertakizun edo kontingentzia profesionalengatik izan ziren kutsapenak. Hau da, lanean kutsatu edo kutsatzen bagara, lan istriputzat aitortu beharko litzateke ondorio guztietarako eta ez bajaren edo aldi baterako ezintasunaren prestazioa ordaintzeko besterik ez.\nOndorio guztietarako gertakizun profesionaltzat aitortuz gero, horrek babes handiagoa ezarriko luke ezintasun iraunkor edo heriotza kasuetan (ezintasun iraunkorretan, prestazio altuagoa eta, prestazioa jasotzeko, gutxieneko kotizazioen premiarik ez; eta, heriotz kasuetan, kalte-ordain espezifikoak). Ikus. Ezintasun iraunkorra.\nBaina, prestazioak gorabehera -horrek daukan inportantziarekin-, garrantzizkoa da, era berean, lanak gaixotzen gaituenean hori behar den bezala islatuta eta aitortuta egotea, batez ere kasu gehienetan babes nahikorik gabe lan egitera beharturik egon garenean. Esku hartzeko eta erantzukizunak zehazteko lehen pausoa, lan gertakizunak halaxe aitortzea da.\n19/2020 Dekretuaren bitartez (maiatzaren 27ko BOEn argitaratua), 9. artikuluan, osasun arloan (arlo sozio-sanitarioan barne) aritzen diren langileen kasuan, koronabirus kutsapenak ondorio guztietarako lan istriputzat aitortuak izateko aukera zabaldu da.\n19/2020 Dekretuaren neurriak. Zehaztapen gutxiko eta zalantza anitzeko Dekretua.\nZeintzuk kasu hartzen ditu barne?\n— Osasun zentroetan edo zentro sozio-sanitarioetan zerbitzuak ematen dituzten langileak eta, epidemiaren edozein fasetan, arriskuaren esposiziopean egoteagatik, birusarekin kutsatu direnak.\n⇒ Dekretuan kontzeptu bi erabiltzen dira. Alde batetik, osasun zentroetan lan egiten duten lagunei begirako neurria dela dio (“el personal que presta servicios en centros sanitarios o socio-sanitarios”); beraz, langile guztiak sartuko liratezke hor. Hala ere, honen segidan, honelaxe gehitzen du: “por haber estado expuesto a ese riesgo específico durante la prestación de servicios sanitarios y socio-sanitarios”. Honek hainbat langile kanpoan utzi ahal ditu, hala nola garbitzaileak edo administratiboak.\n— Baja medikoan egon behar zara.\n⇒ Honek, beraz, isolamendu kasuak kanpo utziko lituzke\n— Alarma egoera amaitu eta hurrengo hilabetera arteko kutsapenak hartuko dira kontuan, lan istriputzat aitortuak izateko.\nNEURRI HAU LUZATU EGIN DA ⇓\n⇒ EGUNERAKETA: 28/2020 Dekretuan, Laugarren Xedapen Gehigarrian, ezarri da neurri hau indarrean egongo dela harik eta “osasun agintaritzek osasun krisiari aurre egiteko neurri guztiak bertan behera utzi arte”.\nZelan egiaztatu behar da?\n— Enpresak lan istripu partea eman behar digu\n— Lan osasun eta prebentzio zerbitzuek egiaztatu behar dute hala izan dela, hau da, gaixotasunaren jatorria lanekoa dela.\n— Heriotzaren arrazoia lan istripua izan dela ulertuko da, gaixotasunarekin kutsatu eta hurrengo bost urteetan zehar gertatzen bada.\nProzedura ez dago zehazturik\nSuposatu nahi dugu Dekretu hau argitaratu ostean, osasun langilerik kutsatuz gero, errazagoa izango dela gaixotasunaren lan jatorria hasieratik aitortua izatea. Hala ere, zer gertatzen da honezkero gaixotasuna pasatu duten langileekin?\nMaiz gertatzen den bezala, dekretu bidez argitaratzen diren neurrien prozedura, gerora, kudeaketaz arduratzen den erakundeak zehaztu ohi du. Kasu honetan, adi egongo gara ea Gizarte Segurantzak irizpide zehatzagorik ateratzen ote duen edo bestelako instrukzioren batez argitzen ote den. Gogoratu gure telegram kanalean harpidetuz gero, eguneraketa eta abisu guztiak mugikorrean zuzenean jaso ditzakezuela.\nBaina, esan bezala, prozedura berezirik ez da ezarri eta hortaz, covid-19 pasatu badugu eta gaixotasun arruntatzat aitortu bazaigu, hau aldatzeko izango genukeen modua hauxe izango litzateke:\n– Lehenengo eta behin, enpresarekin jarri beharko ginateke kontaktuan, prebentzio zerbitzuak dagokion txostena egin dezan eta bertan gaixotasunaren jatorria lanekoa izan dela egiazta dezan. Euren zeregin eta betebeharra izan arren, zoritxarrez, hau zenbaitetan ez da erraza, ohiko jokabidea lan jatorria ukatzea izaten baita askotan. Beraz, arazorik izanez gero, jarri kontaktuan sindikatuarekin.\n– Gerora, Gizarte Segurantzaren Institutuari jakinarazi beharko litzaioke, seguruenik, eta besterik ezarri ezean, kontingentziak zehazteko edo aldatzeko erreklamazioaren bitartez (“reclamación de determinación de contingencia”).\nEdozelan, esan bezala, prozedura ez dago finkaturik eta ezer berririk jakin bezain pronto, helaraziko dizuegu.\nAmaitzeko, azaldu dugunez, Dekretuak osasun langileen kutsapenak baino ez ditu kontuan hartu, lanean kutsatu diren beste langile guztiak ahazturik. Eta osasun sektorea bereziki kolpatua izan bada ere, beste hainbat eta hainbat langile hortxe egon dira, lanean eta askotan babesik gabe; honela, esaterako, Correos kutsapen gehien izan duen bigarren sektorea izan da. Sektore feminizatuak ez aipatzeagatik: supermerkatuetako kutxazainak, garbitzaileak, etxeko langileak… Beraz, sektore bakar baten aldarrikapenak kontuan hartzea ez da zilegia egoera bertsuetan egon diren beste sektore eta langile guztiak bazter uzten badira.


EUSKADI.-Bilboko pertsonaia ospetsuei buruzko sinposio bat egingo da gaur eta bihar Bidebarrieta Kulturgunean\nActualizado 2010/02/17 11:08:05 CET\nEusko Ikaskuntzak eta Bilboko Udaleko Kultura eta Hezkuntza Sailak "Bilbotarrak historian barrena: 1310-2010. Maria Diaz de Haroren garaitik gaur egun arte" izenburuko sinposioa antolatu dute Bidebarrietako liburutegian gaurko eta biharko. Hiriko hainbat pertsonaia ospetsuren historian sakontzeko eta ikerketarako eremu berriak zabaltzeko helburua du egitasmoak, eta sarrera doakoa izango da, antolatzaileek adierazi dutenez.\nJardunaldien buru Bilboko Udaleko Kultura eta Hezkuntza zinegotzi Ibone Bengoetxea eta Eusko Ikaskuntzako Bizkaiko presidenteorde Marta Ajuria izango dira, eta parte-hartzaileen artean dago, besteak beste, Joseba Zulaika antropologoa eta Nevadako Unibertsitateko irakaslea. Zulaikak hasiko du sinposioa, Bilboko emakume izaerari buruzko "Bilbo Emea: Hiria eta Emakumea" hitzaldiarekin.\nJatorrizko eta argitaratu gabeko hainbat ikerketaren bitartez, topaketak, Maria Diaz de Harok 1310ean emandako Bilboren fundazio agiritik gaur egunera arte dauden 700 urteak gogoratuko dira, eta, horrez gain, Bilbo metropolitarreko biztanleak euren dimentsio biografikoan eta proposopografikoan aurkeztuko dira. "Hainbat pertsonaren eguneroko bizitza publikoko edo pribatuko bizipenez eta esperientziez betetako zazpi mende izango dira", azaldu dutenez.\nHorrela, 24 hitzaldiren (bakoitza ordu laurden ingurukoa izango da) eta eztabaiden bitartez, zenbait historialarik eta irakaslek bi egunez aztertuko dute zenbait pertsonaia ospetsuk Bilboren historian bete zuten lekua, besteak beste, Francisco Antonio Gardoqui kardinalak, Oraa anaiek, Ricardo de Zuricalday de Otaola epaileak, Eulalia Abaitua Allende-Salazar argazkilariak, Francisco Ramon Eguia jeneralak, Miguel de Unamunok, Cosme Echevarrietak, Manuel Losada margolariak edo Gabriel Arestik. Hala ere, hitzaldi gehienak Bilbori buruzko azterketa historikoetan oso ezagunak ez diren pertsonei buruzkoak izango dira.\nTopaketan hainbat hizlari bilduko dira, besteak beste, Victor Luis Gaminde Mazarredoren bitartez bilbotar liberalek XIX. mendean euskal naziotasunari buruz egiten zituzten gogoetak aurkeztuko dituen Joseba Agirreazkuenaga Euskal Herriko Unibertsitateko Historia Garaikideko katedraduna.\nHalaber, Miguel Unamunoren bizitzako une ez oso ezagunak aurkeztuko dituen Jose Antonio Ereño Deustuko Unibertsitateko irakasle eta 'Letras de Deusto' aldizkariaren zuzendariak ere hartuko du parte, bai eta Bilbok eta bilbotarrek antzerkiarekin izan duten eta duten harremanari buruz hitz egingo duen Pedro Barea Ikus-entzunezko Komunikazio eta Publizitate katedradunak eta Gabriel Arestiri buruzko hitzaldia eskainiko duen Angel Zelaieta Filosofia eta Teologia irakasleak ere. Topaketan aurkeztuko diren hitzaldi guztiak 'Bidebarrieta' aldizkarian argitaratuko dira.\nEusko Ikaskuntzak urtero egiten du mota honetako sinposioa 1996tik Bidebarrieta Kulturgunea kultur espazioan, Eusko Ikaskuntzak berak eta Bilboko Udaleko Kultura eta Hezkuntza Sailak antolatuta, Bilboren eta Euskal Herriaren historiari buruzko zenbait atal era monografikoan lantzeko.